Chilemtzʼunq qasaqenkil re xkʼebʼal xloqʼal li Jehobʼa | Re tzolok\n«Linʼawabʼejihom maawaʼ re li ruuchichʼochʼ aʼin»\nChoowanq saʼ junajil joʼ wank li Jehobʼa ut li Jesus\nKiruuk raj xtawbʼal rusilal li Yos\nQoksihaq li chaqʼrabʼ ut li naʼlebʼ li naxkʼe li Yos re xtzolbʼal li qachʼool ut li qakʼaʼuxl\nChilemtzʼunq qasaqenkil re xkʼebʼal xloqʼal li Jehobʼa\nRESIL LI XYUʼAM Xintaw xkʼojobʼankil linchʼool saʼ li hoonal li qʼaxal kaw\nLi xwankil li sahil chʼoolejil\nMa jultik aawe?\nLaj Kʼaakʼalehom (kʼubʼanbʼil re tzolok) | Junio 2018\nCHAAWIL SAʼ Chinese Cantonese (Simplified) Kabuverdianu Pidgin (Cameroon) Q’eqchi’ Sesotho (South Africa) afrikáans albanés alemán alur amis amárico angolan sign language armenio aymara azerí azerí (alfabeto cirílico) bajo alemán bassa de camerún becol belize kriol birmano boulou búlgaro catalán cebuano checo chichewa chino (tradicional) chino cantonés chino simplificado chitonga chitonga (zimbabwe) chitumbuka chiyao chol chuvash cibemba cingalés citonga congo coreano criollo haitiano croata damara dangme danés digor duala edo efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga georgiano griego guaraní gujarati gun hausa hebreo hiligaynon hindi hiri motu holandés húngaro ibanag ibo ilocano indonesio inglés ishan islandés isoko italiano japonés kabiye kannada kaonde kikamba kikuyu kiniaruanda kirguís kiribatiano kisonge kurdo kurdo (alfabeto latino) kurdo kurmanyí del Cáucaso kwangalí kwanyama lengua de señas venezolana lenguaje de señas americano lenguaje de señas coreano lenguaje de señas filipino lenguaje de señas húngaro lenguaje de señas ruso lenguaje de señas sudafricano letón lingala lituano luganda lunda luo luvale macedonio malayo malayálam malgache mam mambue-lungu maratí marshalés maya mazateco de Huautla mingreliano mixe mixteco de guerrero mongol nepalés ngäbere (o guaymí) noruego náhuatl de guerrero náhuatl de la huasteca náhuatl del centro okpe oromo osético otetela pangasinán panjabí papiamento de curazao persa pidgin de las islas salomón pidgin nigeriano polaco ponapés portugués portugués europeo quechua ancashino quechua boliviano rumano ruso samoano sango sena serbio serbio (alfabeto latino) sesoto shona sidama silozi sranangtongo suajili suati sueco tagalo tai tamil tayik telugu tetum tigriña tivo tojolabal tok pisin tongano totonaco tseltal tsonga tsotsil tsuana turco tuvaluano twi tártaro ucraniano uhobo uzbek (roman) uzbeko vendal vietnamita waray-waray wolaita xhosa yoruba zandé zulú árabe ñanya\n«Chilemtzʼunq leesaqenkil chiruhebʼ li tenamit, re naq [...] teʼxnima xloqʼal leechoxahil Yuwaʼ» (MAT. 5:16).\nBʼICH: 77, 59\nKʼARU RAJ XSUMENKIL TAAKʼE?\nChanru tooruuq xkʼebʼal chi lemtzʼunk li qasaqenk, usta ak yooko chi puktesink?\nChanru naxtenqʼahebʼ li poyanam naq wanko saʼ junajil?\nKʼaʼut jwal aajel ru naq ajʼajaq qu saʼebʼ li qakutan?\n1. Kʼaru xchaqʼalil ru naʼlebʼ naxkʼe xsahil qachʼool?\nJWAL nasahoʼk saʼ qachʼool xnawbʼal chanru yook chi kʼiik li xtenamit li Jehobʼa. Rikʼin aʼin nakʼutunk naq ebʼ laj kʼanjel chiru li Yos yookebʼ xkʼebʼal chi lemtzʼunk li xsaqenkebʼ. Chiru li chihabʼ xnumeʼk, xkʼemank numenaq lajeebʼ miyon li tzolom chirix li Santil Hu. Joʼkan ajwiʼ, chi miyon ebʼ li poyanam xeʼxnima li xkamik li Jesus ut xeʼxtzol chirix li xrahom li Yos naq kixkʼe li Ralal re qakolbʼal (1 Juan 4:9).\n2, 3. a) Kʼaru li naʼlebʼ inkʼaʼ naxram chiqu xkʼebʼal chi lemtzʼunk li qasaqenkil? b) Kʼaru tqil saʼ li tzolom aʼin?\n2 Saʼ li xtenamit li Jehobʼa, kʼajoʼ xkʼihal li aatinobʼaal naʼaatinamank. Abʼan aʼin inkʼaʼ naxram chiqu naq saʼ junajil tqakʼe xloqʼal li Qayuwaʼ li wank saʼ choxa (Apoc. 7:9). Maakʼaʼ naxye kʼaru li qaatinobʼaal malaj bʼar wanko, tooruuq chi lemtzʼunk joʼ «li chahim saʼ ruuchichʼochʼ» (Filip. 2:15).\n3 Rilbʼal li xkʼiijik li xkʼanjel li Yos, li junajil ut naq ajʼo qu, natenqʼank qe re xkʼebʼal xloqʼal li Jehobʼa ut xkʼambʼalebʼ chaq li poyanam saʼ li yaal. Saʼ li tzolom aʼin, tqil chanru tlemtzʼunq li qasaqenkil rikʼin li oxibʼ chi naʼlebʼ aʼin (taayaabʼasi Mateo 5:14-16).\nQABʼOQAQ JALANEBʼ CHIK RE NAQ TEʼKʼANJELAQ CHIRU LI JEHOBʼA\n4, 5. a) Chanru tooruuq xbʼaanunkil naq tlemtzʼunq li qasaqenk, usta ak yooko chi puktesink? b) Kʼaru rusilal naxkʼam naq tuulanaqo? (Taawil li jalam u saʼ xtiklajik).\n4 Saʼ li hu La Atalaya re Ingles 1 re Junio 1925, li naʼlebʼ «Luz en la oscuridad» kixye aʼin: «Maaʼani naru naxye naq junelik tixloqʼoni li Qaawaʼ saʼ yaal ut chi tzʼaqal re ru saʼ xqʼehil li rosoʼjik [...] wi inkʼaʼ xwank xhoonal re xkʼebʼal chi lemtzʼunk li xsaqenkil». Ut kixye ajwiʼ: «Tento tixbʼaanu aʼin rikʼin xkʼambʼal li chaabʼil esilal re chixjunil li tenamit ut yooq chi wank saʼ xbʼehil li saqenk». Chʼolchʼo tzʼaqal naq rikʼin xpuktesinkil li Xʼawabʼejilal li Yos ut xkʼebʼal ebʼ li poyanam choʼq xtzolom li Jesus aʼan jun rehebʼ li naʼlebʼ re xkʼebʼal chi lemtzʼunk li qasaqenkil (Mat. 28:19, 20). Joʼkan ajwiʼ li qanaʼlebʼ joʼ aj paabʼanel nakʼanjelak re naq tqakʼe xloqʼal li Jehobʼa. Naq nokoopuktesink, ebʼ li poyanam nekeʼxkʼe reetal chanru nokoonaʼlebʼak. Re naq us teʼaatinaq chiqix ut chirix li Yos li naqaloqʼoni ru, tento naq seʼseʼaq li qu ut tqakʼe xsahilebʼ xchʼool ebʼ li poyanam.\n5 Li Jesus kixye rehebʼ li xtzolom: «Naq toxexʼokaq saʼ li kabʼl, chekʼe xsahilalebʼ xchʼool» (Mat. 10:12). Saʼ li teep bʼarwiʼ nekeʼpuktesink chaq, ebʼ li poyanam kʼaynaqebʼ chi roksinkil saʼebʼ li rochoch ebʼ li inkʼaʼ nekeʼxnaw ru. Abʼanan, maare li naʼlebʼ aʼin inkʼaʼ nabʼaanumank bʼarwiʼ nokoochalk. Joʼkan naq, naabʼalebʼ li poyanam nekeʼxuwak malaj nekeʼpoʼk naq inkʼaʼ nekeʼxnaw ru li nawulak saʼ rochochebʼ. Abʼan wi chaabʼil qanaʼlebʼ ut naqakʼehebʼ xsahil xchʼool, maare saʼ teʼrekʼa ribʼ. Chi rajlal natenqʼank naq seʼseʼaq aawu. Joʼkan ajwiʼ nakʼulmank naq nokoopuktesink rikʼin li kʼanjelobʼaal bʼarwiʼ nekeʼnumeʼk naabʼal li poyanam. Li nekeʼtzʼaqonk saʼ li puktesink aʼin, nekeʼril naq naabʼalebʼ li poyanam nekeʼxkʼulubʼa li esil naq nekeʼxkʼe xsahilebʼ xchʼool chi seʼseʼ li ruhebʼ. Wankebʼ li poyanam nekeʼjilok chaq, nekeʼxkʼam junaq li hu ut wankebʼ nekeʼaatinak qikʼin.\n6. Kʼaru kixbʼaanu jun li sumal li ak cheek chik re naq li xsaqenk inkʼaʼ tchupq?\n6 Jun li sumal re Inglaterra li ak cheekebʼ chik nachʼaʼajkoʼk chiruhebʼ li puktesink chirekabʼlal xbʼaan naq yajebʼ. Abʼan, saʼ xkʼabʼaʼ naq inkʼaʼ nekeʼraj naq tchupq li xsaqenkebʼ, xeʼxtikibʼ puktesink chiru rochoch. Joʼkan naq, nekeʼroksi jun li meex rikʼin ebʼ li qahu saʼ li hoonal naq nekeʼnumeʼk li naʼbʼej yuwaʼbʼej chi xxokbʼalebʼ li xkokʼal naq nekeʼelk chaq saʼ tzolebʼaal. Naabʼalebʼ yal re xnawbʼal kʼaru yooko, nekeʼxkʼam li wiibʼ chi tasal hu li naxkʼabʼaʼi Los jóvenes preguntan ut wiibʼ oxibʼ li folleto. Jun li ixq aj kʼamolbʼe saʼ li puktesink re li chʼuut kiʼok chi puktesink aran rochbʼenebʼ. Saʼ xkʼabʼaʼ li xtuulanil laj kʼamolbʼe ut naq li sumal kixkʼe xqʼe, jun li yuwaʼbʼej kiʼok xtzolbʼal li Santil Hu.\n7. Chanru tooruuq xtenqʼankilebʼ li poyanam li wankebʼ sa rajbʼal ru?\n7 Chiruhebʼ li chihabʼ li ak xeʼnumeʼk, naabʼalebʼ li tenamit ak rilomebʼ chi wulak naabʼal li poyanam li wankebʼ sa rajbʼal ru. Chanru tooruuq xtenqʼankilebʼ chi xnawbʼal ru li Jehobʼa ut li rajom? Xbʼeenwa maare tqatzol xkʼebʼal xsahilebʼ xchʼool saʼebʼ li raatinobʼaal. Ut re xbʼaanunkil, maare us roksinkil li kʼanjelobʼaal JW Languaje. Joʼkan ajwiʼ, tooruuq xtzolbʼal wiibʼ oxibʼ li aatin li twulaq chiruhebʼ. Chirix chik aʼan, tooruuq xyeebʼal rehebʼ chirix li qanaʼaj saʼ Internet jw.org ut tqakʼut chiruhebʼ li bʼideo ut ebʼ li hu li wank saʼ raatinobʼaalebʼ (Deut. 10:19).\n8, 9. a) Kʼaru qatenqʼankil naqakʼul saʼ li chʼutam saʼ tiikil xamaan? b) Chanru teʼruuq chi tenqʼank ebʼ li naʼbʼej yuwaʼbʼej re naq ebʼ li xkokʼal teʼtzʼaqonq saʼebʼ li chʼutam?\n8 Li Jehobʼa naxkʼe qe li chʼutam Qayuʼam ut Qakʼanjel re naq chaabʼil t-elq li kʼanjel chirix li puktesink. Ebʼ li naʼlebʼ li naqakʼul nokooxtenqʼa re naq inkʼaʼ tooxuwaq saʼ li hoonal naq tooxik chi rulaʼaninkilebʼ li poyanam ut xtzolbʼalebʼ chirix li Santil Hu.\n9 Naabʼalebʼ li poyanam li nekeʼkʼulunk saʼ li Chʼutlebʼaal Kabʼl nekeʼsachk xchʼool chi rilbʼal naq ebʼ li kokʼal nekeʼtzʼaqonk saʼebʼ li chʼutam. Joʼkan bʼiʼ, us nekeʼxbʼaanu ebʼ li naʼbʼej yuwaʼbʼej naq nekeʼxtzol ebʼ li xkokʼal chi sumenk joʼ chanru nekeʼxtaw ru li yookebʼ chi rabʼinkil ut chi joʼkan nekeʼxkʼe chi lemtzʼunk li xsaqenkebʼ. Ebʼ li sumenk li moko chʼaʼaj ta li naʼelk chaq saʼ xchʼoolebʼ li kokʼal wank sut naxbʼaanu naq ebʼ li poyanam teʼxkʼe reetal naq xeʼxtaw li yaal (1 Cor. 14:25).\nQAKAWRESIHAQ LI JUNAJIL\n10. Chanru natenqʼank li loqʼonink joʼ junkabʼal chi xkawresinkil li junajil?\n10 Jun chik li naʼlebʼ re xlemtzʼunkil li qasaqenkil aʼan naq tqakawresi qibʼ re wank saʼ junajil rikʼin li qajunkabʼal ut saʼ li qachʼuut. Jun eetalil, aajel ru naq ebʼ li naʼbʼej yuwaʼbʼej teʼxbʼaanu rajlal xamaan li loqʼonink joʼ junkabʼal. Naabʼalebʼ nekeʼroksi JW Broadcasting naq nekeʼloqʼonink joʼ junkabʼal. Naq ak xeeril, us naq cheejunilex teeye chiribʼil eeribʼ chanru teeyuʼami li xeetzol. Li yuwaʼbʼej li naxjolomi li loqʼonink tento tixjultika naq ebʼ li kokʼal ut ebʼ li saaj moko junaj ta ru li xtzolbʼalebʼ. Joʼkan naq, tento tixkʼe xchʼool chi xsikʼbʼal bʼar wank li naʼlebʼ li tkʼanjelaq chiruhebʼ joʼ junkabʼal (Sal. 148:12, 13).\nWi naqakʼe qahoonal chirixebʼ li qechpaabʼanel li ak cheekebʼ chik, tixwaklesi chiʼus li qachʼool. (Taawil li raqal 11).\n11-13. Chanru tooruuq chiqajunilo xkawresinkil li junajil saʼ li chʼuut ut xtenqʼankilebʼ li junchʼol re naq teʼxkʼe chi lemtzʼunk li xsaqenkebʼ?\n11 Chiqajunilo, joʼebʼ ajwiʼ li saaj, tooruuq xkawresinkil li junajil saʼ li chʼuut ut xkawresinkilebʼ li junchʼol re naq tlemtzʼunq li xsaqenkebʼ. Jun eetalil, ebʼ li saaj naru teʼxkʼe xchʼool chirixebʼ li qech aj paabʼanel li ak tiixebʼ chik. Naru nekeʼxye rehebʼ li cheek naq teʼxseeraqʼi kʼaru li chaabʼil naʼlebʼ xeʼxtaw naq xeʼkʼanjelak chiru li Yos. Joʼ saaj joʼ cheek teʼxwaklesi xchʼool chiribʼilebʼ ribʼ ut sahaqebʼ saʼ xchʼool chi xkʼebʼal chi lemtzʼunk li xsaqenkil li yaal. Joʼkan ajwiʼ, chiqajunilo naru naqakʼe qachʼool chi xkʼulbʼalebʼ li nekeʼkʼulunk saʼ li Chʼutlebʼaal Kabʼl. Naru naqakʼulebʼ chi seʼseʼaq qu, tqatenqʼahebʼ chi xsikʼbʼal xnaʼaj ut xbʼaanunkil naq teʼnaweʼq ru. Ut chi joʼkan, saʼ teʼrekʼa ribʼ chanchan tawiʼ wankebʼ saʼ rochoch.\n12 Li nekeʼxjolomi li chʼutam re puktesink naru nekeʼtzʼaqonk re naq li qech aj paabʼanel li ak cheekebʼ chik inkʼaʼ teʼxkanabʼ xlemtzʼunkil chiʼus li xsaqenkebʼ. Re xbʼaanunkil aʼin, tento teʼxsikʼ junaq li teep bʼarwiʼ teʼpuktesinq ebʼ li cheek. Wanq sut maare tyeemanq re junaq laj paabʼanel li toj saaj chiruhebʼ naq t-elq rochbʼenebʼ ut tixtenqʼahebʼ. Joʼkan ajwiʼ, tento naq tuulanaqebʼ rikʼinebʼ li nachʼaʼajkoʼk puktesink chiruhebʼ saʼ xkʼabʼaʼ li yajel malaj junaq chik li rahilal. Wi chaabʼil xnaʼlebʼebʼ, teʼxbʼaanu naq chixjunilebʼ teʼpuktesinq chi sahebʼ saʼ xchʼool, maakʼaʼ naxye ma saaj ma cheek, ma akʼ ma najter naʼok (Lev. 19:32).\n13 Jun rehebʼ li kitzʼiibʼank re li Salmo naxye: «Kʼajoʼ xloqʼal, makachʼin xchʼinaʼusal naq wankeb’ laj paab’anel sa’ junajil!» (taayaabʼasi Salmo 133:1, 2). Ebʼ laj Israel xeʼxtaw naabʼal rusilal xloqʼoninkil li Jehobʼa saʼ junajil. Laj Salmiist kixjuntaqʼeeta li junajil aʼin rikʼin li aseeyt re yuluk, li jwal sununk ut chaabʼil re yuluk. Saʼebʼ li qakutan, us raj naq tqayuʼami li chaabʼilal saʼ li chʼuut ut tqakawresi qibʼ re naq wanq li junajil saʼ xyanqebʼ li qech aj paabʼanel. Wi ak yooko xbʼaanunkil, us raj naq teʼxwaklesi qachʼool. Abʼan ma tooruuq xtawbʼal xkomon ebʼ li qechpaabʼanel ut xnawbʼal ruhebʼ chiʼus? (2 Cor. 6:11-13).\n14. Kʼaru tooruuq xbʼaanunkil re naq tlemtzʼunq li qasaqenk chiruhebʼ li qechkabʼal?\n14 Wi naqakʼe qachʼool re naq tlemtzʼunq li yaal chiruhebʼ li qechkabʼal, maare teʼraj rabʼinkil li yaal. Qakʼoxlaq aʼin: «Kʼaru naxkʼoxla chiwix li wechkabʼal? Chanru nakʼutunk li wochoch ut ebʼ li kʼaru we? Ma naxbʼaanu naq chʼinaʼusaq li qateep? Ma ninyeechiʼi wibʼ chi xtenqʼankilebʼ li junchʼol?». Naq tooʼaatinaq rikʼinebʼ li qechpaabʼanel, qapatzʼaq rehebʼ kʼaru nekeʼxkʼoxla ebʼ li rechkabʼal chirix li xchaabʼilal ru xnaʼlebʼebʼ, joʼ ajwiʼ ebʼ li xkomon ut rechtzolom malaj rechkʼanjel. Maare teʼxseeraqʼi qe li chaabʼil naʼlebʼ li xeʼxkʼul chaq (Efes. 5:9).\n15. Kʼaʼut aajel ru naq inkʼaʼ tqakanabʼ yoʼlek?\n15 Wi naqaj naq li qasaqenk inkʼaʼ tixkanabʼ lemtzʼunk chiʼus, chʼolchʼooq chiqu ebʼ li kutan li wanko wiʼ. Li Jesus rajlal kixye rehebʼ li xtzolom: «Yoʼlenqex» (Mat. 24:42; 25:13; 26:41). Abʼanan, wi yooko xkʼoxlankil naq toj naabʼal naʼajmank re naq twulaq li nimla rahilal ut wi twulaq saʼ junaq kutan laaʼo inkʼaʼ chik tqil, inkʼaʼ tqakʼe reetal naq aajel ru li puktesink (Mat. 24:21). Li qasaqenk t-oq chi chupk ut naru nachupk chi junajwa.\n16, 17. Kʼaru tento tqabʼaanu re naq junelik ajʼajaq qu?\n16 Naq yooq chi nimank li rahilal saʼebʼ li qakutan, tento naq inkʼaʼ tqakanabʼ yoʼlek. Naqapaabʼ chi anchal qachʼool naq li Yos t-okenq saʼ xhoonalil (Mat. 24:42-44). Abʼan naq yooqo roybʼeninkil aʼin, tento naq wanq qakuyum ut junelik ajʼooq qu. Qilaq wulaj wulaj li Raatin li Yos ut ajʼajaq qu «chi tijok» (1 Ped. 4:7). Qakʼehaq reetal li chaabʼil eetalil li nekeʼxkʼe ebʼ li qechpaabʼanel li yookebʼ chi yoʼlek ut xlemtzʼunkil li xsaqenkebʼ. Naqataw jun li chaabʼil bʼaanuhom saʼ li tzolom «Siete décadas aferrado a la falda de un judío», li natawmank saʼ li hu La Atalaya 15 re Abril 2012, perel 18 toj 21.\n17 Chiwanq naabʼal qakʼanjel chiru li Jehobʼa, qabʼaanuhaq li usilal rehebʼ li junchʼol ut qoksihaq qahoonal chirixebʼ li qechpaabʼanel. Chi joʼkan jwal sahaq saʼ qachʼool ut tqekʼa naq saʼ junpaat nanumeʼk li hoonal (Efes. 5:16). Jun siʼeent chihabʼ anaqwan, naabʼal xeʼxbʼaanu ebʼ li qechpaabʼanel saʼ li xkʼanjel li Yos. Abʼan saʼebʼ li qakutan, li Jehobʼa yook xkʼutbʼal qabʼe re naq jwal nimaq ru li qakʼanjel. Li qasaqenk yook chi lemtzʼunk joʼ maajunwa xnumeʼk saʼ li qachʼool.\nNaq ebʼ li cheekel winq nokooʼeʼrulaʼani naqataw rusilal li xnaʼlebʼ li Yos. (Taawil li raqal 18 ut 19).\n18, 19. Chanru teʼruuq chi tenqʼank ebʼ li cheekel winq re naq inkʼaʼ tqakanabʼ yoʼlek ut kʼanjelak? Keʼ jun li eetalil.\n18 Usta naabʼal sut nokoopaltoʼk, li Jehobʼa toj naxkʼe qahoonal re naq tookʼanjelaq chiru. Ut re qatenqʼankil re naq inkʼaʼ tqakanabʼ yoʼlek ut kʼanjelak, naxkʼe ebʼ li cheekel winq choʼq qamaatan (taayaabʼasi Efesios 4:8, TNM, 11, 12). Joʼkan bʼiʼ, naq saʼ junaq chik kutan toorulaʼani junaq li cheekel winq, qakʼehaq qahoonal re xtawbʼal rusilal li xchaabʼil naʼlebʼ.\n19 Saʼ Inglaterra, jun li sumal li wank xchʼaʼajkilal saʼ li xsumlajik kixpatzʼ xtenqʼankil re wiibʼ li cheekel winq. Aʼan kixye naq narekʼa naq jachjo ru rikʼin li xbʼeelom abʼan saʼ li xpaabʼal. Li bʼeelomej kixye naq moko chaabʼil ta naxbʼaanu li xkʼanjel joʼ aj kʼutunel ut joqʼeqil naxbʼaanu li loqʼonink joʼ junkabʼal. Ebʼ li cheekel winq keʼxseeraqʼi re li chaabʼil eetalil chirix li Jesus, kiril ebʼ li xtzolom ut kixkʼe saʼ xchʼool li nekeʼraj saʼebʼ li xyuʼam. Keʼxye re li bʼeelomej naq tixkʼam re rikʼin li Jesus ut keʼxye re li ixaqilbʼej, naq chiwanq xkuyum. Joʼkan ajwiʼ keʼkʼeheʼk rehebʼ wiibʼ oxibʼ li naʼlebʼ re naq teʼruuq xbʼaanunkil li loqʼonink joʼ junkabʼal rikʼin li xwiibʼ chi kokʼal (Efes. 5:21-29). Moqon chik, keʼxye re li bʼeelomej naq us yook xbʼaanunkil li xkʼanjel saʼ li xjunkabʼal. Keʼxye re, naq inkʼaʼ tixkanabʼ xbʼaanunkil li kʼanjel aʼin ut naq tixpaabʼ naq li santil musiqʼej ttenqʼanq re chi xjolominkil chiʼus li xjunkabʼal. Naq ebʼ li cheekel winq keʼxkʼutbʼesi li rahok, naq keʼxkʼe xchʼool ut naq keʼxtenqʼa li junkabʼal, aʼin kitenqʼank re naq tlemtzʼunq li xsaqenkebʼ.\n20. Kʼaru rusilal tqataw wi naqakʼe chi lemtzʼunk li qasaqenk?\n20 Saʼ Salmo 128:1 naxye «Us xaq rehebʼ li nekeʼroxloqʼi li Qaawaʼ ut nekeʼxtaaqe chixjunilebʼ li xbʼe». Saʼ li tzolom aʼin xqil wiibʼ oxibʼ li naʼlebʼ re xkʼebʼal chi lemtzʼunk li qasaqenkil: qabʼoqaq jalanebʼ chik re naq teʼkʼanjelaq chiru li Yos, qakʼehaq qachʼool chi xkawresinkil li junajil ut inkʼaʼ tqakanabʼ yoʼlek. Wi tqabʼaanu, tqataw xsahil qachʼool, ebʼ li junchʼol teʼril xchaabʼilal ru li qanaʼlebʼ ut naabʼalebʼ li poyanam t-alaaq saʼ xchʼoolebʼ xnimankil ru li Qayuwaʼ li wank saʼ choxa (Mat. 5:16).\nLAJ KʼAAKʼALEHOM (KʼUBʼANBʼIL RE TZOLOK)\nLAJ KʼAAKʼALEHOM (KʼUBʼANBʼIL RE TZOLOK) Junio 2018


SAN LUCAS 13 KEK - Li Jesús quixkˈuseb li - Bible Gateway\nSAN LUCAS 13 Kekchi (KEK)\nLi Jesús quixkˈuseb li nequeˈxcˈoxla nak nakacˈul li raylal xban nak cuan li kama̱c\n13 Saˈ li ho̱nal aˈan queˈcuulac cuib oxibeb li cui̱nk riqˈuin li Jesús ut queˈxye re chanru nak laj Pilato quixtakla xcamsinquileb li cui̱nk aj Galilea nak yo̱queb chi mayejac saˈ li templo. 2 Ut li Jesús quixye reheb: ―¿Ma nequecˈoxla la̱ex nak eb li cui̱nk aˈan kˈaxal cuiˈchic aj ma̱queb chiruheb li rech tenamitil? ¿Ma xban aˈan nak queˈxcˈul a raylal aˈan nak nequeye la̱ex? chan reheb. 3 Tinye e̱re nak incˈaˈ. Cui la̱ex incˈaˈ te̱yotˈ e̱chˈo̱l ut te̱jal e̱cˈaˈux, tex‑osokˈ ajcuiˈ la̱ex che̱junilex. 4 ¿Cˈaˈru nequecˈoxla chirixeb li cuakxaklaju chi cui̱nk li queˈcam nak li torre li cuan Siloé quitˈaneˈ saˈ xbe̱neb? ¿Ma xban nak numtajenak lix ma̱queb aˈan chiruheb chixjunileb li cuanqueb Jerusalén nak queˈxcˈul chi joˈcan? 5 La̱in ninye e̱re nak incˈaˈ. Ut cui la̱ex incˈaˈ te̱yotˈ e̱chˈo̱l ut te̱jal e̱cˈaˈux, tex‑osokˈ ajcuiˈ la̱ex, chan li Jesús.\nLi jun to̱n chi higo li incˈaˈ nau̱chin\n6 Quixye ajcuiˈ li jaljo̱quil ru a̱tin aˈin reheb: Jun li cui̱nk cuan jun to̱n xhigo aubil saˈ lix chˈochˈ. Ut quichal chixsicˈbal li ru, abanan ma̱cˈaˈ quixtau. 7 Quixye re li cui̱nk li na‑iloc re li acui̱mk: ―Oxib chihab cuoquic chiroybeninquil ma ta̱u̱chi̱nk li cheˈ aˈin, ut incˈaˈ nau̱chin. Yocˈ li cheˈ aˈin. ¿Cˈaˈru aj e nak yo̱k chixlatzˈanquil li chˈochˈ chi incˈaˈ nau̱chin? chan. 8 Ut li cui̱nk li na‑iloc re li acui̱mk quixye re: ―Ka̱cuaˈ, cana̱k cuan chic jun chihabak. Ut tinbec li chˈochˈ saˈ xto̱n ut tinqˈue xkˈemal li chˈochˈ. 9 Ut cui ta̱u̱chi̱nk, us; ut cui incˈaˈ, ta̱yocˈ mokon, chan.\nQuicuechˈi̱c rix li Jesús xban nak naqˈuirtesin saˈ li hiloba̱l cutan\n10 Saˈ jun li hiloba̱l cutan, li Jesús yo̱ chixcˈutbal li xya̱lal chiruheb saˈ li cab li nequeˈxchˈutub cuiˈ ribeb laj judío. 11 Ut aran cuan jun li ixk cuan ma̱us aj musikˈej riqˈuin. Cuakxaklaju chihab roquic lix yajel. Cˈutzcˈu rix li ixk nak nabe̱c ut incˈaˈ naru naxakli chi ti̱c. 12 Nak quiril li ixk li Jesús quixbok riqˈuin ut quixye re: ―At ixk, anakcuan qˈuirtesinbilat chic.― 13 Ut quixqˈue li rukˈ saˈ xbe̱n li ixk. Ut saˈ ajcuiˈ li ho̱nal aˈan li ixk quixakli chi ti̱c ut qui‑oc chixlokˈoninquil li Dios. 14 Cˈajoˈ nak quijoskˈoˈ li nataklan saˈ li cab li nequeˈxchˈutub cuiˈ ribeb laj judío xban nak li Jesús quixqˈuirtesi li ixk saˈ li hiloba̱l cutan. Ut quixye reheb li cuanqueb aran: ―Cuakib cutan cuan re nak naru texcˈanjelak. Chiruheb a cutan aˈan naru nequexchal chi banecˈ ut incˈaˈ texcha̱lk chi banecˈ saˈ li hiloba̱l cutan, chan. 15 Ut li Ka̱cuaˈ quichakˈoc ut quixye re: ―¡Ex aj caˈpacˈal u! ¿Ma incˈaˈ ta biˈ te̱hit e̱bo̱yx malaj ut e̱bu̱r saˈ li hiloba̱l cutan re nak te̱cˈameb chi ucˈac? 16 Li ixk aˈin, aˈan xcomoneb li ralal xcˈajol laj Abraham. Ac cuan cuakxaklaju chihab roquic laj tza xchˈiˈchˈiˈinquil. Cui la̱ex nequehit le̱ bo̱yx saˈ li hiloba̱l cutan, ¿ma incˈaˈ ta biˈ ta̱ru̱k tinqˈuirtesi li ixk aˈin saˈ li hiloba̱l cutan? chan. 17 Ut riqˈuin li cˈaˈru quixye li Jesús, quixcˈut xxuta̱neb chixjunileb li yo̱queb chixcuechˈinquil rix. Abanan li qˈuila tenamit queˈsahoˈ xchˈo̱l xbaneb li milagro li yo̱ chixba̱nunquil li Jesús.\nQuijuntakˈe̱ta̱c lix nimajcual cuanquilal li Dios riqˈuin li riyajil li mostaza\n18 ―¿Cˈaˈru ta̱ru̱k tinjuntakˈe̱ta cuiˈ lix nimajcual cuanquilal li Dios? chan li Jesús. Ut, ¿cˈaˈru chi jaljo̱quil ru a̱tin tinye re xchˈolobanquil xya̱lal lix nimajcual cuanquilal li Dios? 19 Lix nimajcual cuanquilal li Dios, aˈan chanchan riyajil li mostaza, li quixcˈam jun li cui̱nk ut quirau saˈ lix chˈochˈ. Ut quimok ut quiniman chi us. Nimla cheˈ quicuulac. Ut laj xicˈanel xul nequeˈxyi̱b xsoqueb saˈ eb li rukˈ. 20 Ut quixye cuiˈchic: ¿Cˈaˈru ta̱ru̱k tinjuntakˈe̱ta cuiˈ lix nimajcual cuanquilal li Dios? 21 Lix nimajcual cuanquilal li Dios, aˈan chanchan li na‑oc chokˈ xchˈamal li caxlan cua. Li ixk quixqˈue caˈchˈin saˈ oxib bisoc li cˈaj ut quisipoˈ chixjunil li kˈem xban.\nMoco chixjunileb ta teˈoc saˈ lix nimajcual cuanquilal li Dios, usta nequeˈxye nak aj pa̱baneleb\n22 Li Jesús quinumeˈ saˈ eb li tenamit ut saˈ eb li cˈaleba̱l nak yo̱ chi xic Jerusalén ut yo̱ chixchˈolobanquil li xya̱lal chiruheb li tenamit. 23 Jun reheb li cuanqueb aran quixye re: ―At Ka̱cuaˈ, ¿ma ya̱l nak incˈaˈ qˈuiheb li teˈcolekˈ? chan re. 24 Li Jesús quichakˈoc ut quixye: ―Joˈcan nak qˈuehomak e̱chˈo̱l chi oc saˈ li oqueba̱l li caˈchˈin ru. Nabaleb raj li teˈraj oc, abanan incˈaˈ teˈru̱k chi oc. 25 Nak acak xtzˈap li oqueba̱l laj e̱chal re li cab, la̱ex texcana̱k chirix cab ut te̱tochˈ raj chic li puerta ut te̱ye, “Ka̱cuaˈ, Ka̱cuaˈ, te li puerta chiku”, chaˈkex. Abanan aˈan ta̱chakˈok ut tixye e̱re, “Incˈaˈ ninnau e̱ru bar xexchal chak”, chaˈak. 26 Ut la̱ex te̱ye cuiˈchic re, “¿Cˈaˈut nak incˈaˈ ta̱nau ku? La̱o xocuaˈac xo‑ucˈac kochbenat. Ut la̱at xatcˈutuc li xya̱lal chiku saˈ li katenamit”, chaˈkex. 27 Ut laj e̱chal cab tixye cuiˈchic e̱re, “Ninye e̱re nak incˈaˈ ninnau bar xexchal chak. Elenkex chicuu, la̱ex aj ba̱nuhom ma̱usilal”, chaˈak. 28 Nak te̱ril laj Abraham, laj Isaac, laj Jacob ut chixjunileb li profeta cua̱nkeb saˈ lix nimajcual cuanquilal li Dios, ut la̱ex incˈaˈ tex‑ocsi̱k, toj aran texya̱bak ut te̱cˈuxuxi li ruch e̱re xban xrahil e̱chˈo̱l. 29 Nabaleb li telajeˈcha̱lk chak yalak bar jun sut rubel choxa, ut teˈcˈojla̱k chi cuaˈac saˈ lix nimajcual cuanquilal li Dios. 30 Cuanqueb li incˈaˈ qˈuebileb xlokˈal arin saˈ ruchichˈochˈ teˈqˈuehekˈ xlokˈal riqˈuin li Dios. Ut cuanqueb ajcuiˈ li qˈuebileb xlokˈal arin saˈ ruchichˈochˈ. Eb aˈan incˈaˈ teˈxcˈul xlokˈal riqˈuin li Dios, chan li Jesús.\nLaj Herodes ta̱raj xcamsinquil li Jesús\n31 Ut saˈ ajcuiˈ li ho̱nal aˈan cuanqueb aj fariseo queˈcuulac riqˈuin li Jesús chixyebal re: ―Elen arin. Ayu xban nak laj Herodes ta̱raj a̱camsinquil, chanqueb. 32 Li Jesús quixye reheb: ―Ayukex ut yehomak re laj Herodes li chanchan yac nak anakcuan ut cuulaj la̱in yo̱kin chi isi̱nc ma̱us aj musikˈej ut yo̱kin chi qˈuirtesi̱nc. Ut saˈ rox li cutan tinchoy lin cˈanjel. 33 Abanan tento nak yo̱kin chi xic anakcuan, cuulaj, ut caˈbej. Tento tincuulak Jerusalén re nak tincamsi̱k aran xban nak incˈaˈ naru ta̱camsi̱k junak profeta saˈ jalan naˈajej. Tento nak aran Jerusalén tincamsi̱k, chaˈkex re.\nLi Jesús quiyotˈeˈ xchˈo̱l chirilbal li tenamit Jerusalén\n34 Ex aj Jerusalén, la̱ex nequecamsiheb li profeta ut nequecuti chi pec eb li nequeˈtakla̱c e̱riqˈuin xban li Dios. Nabal sut raj xcuaj e̱colbal joˈ nak naxchˈutubeb li ral li caxlan rubel lix xicˈ. Abanan la̱ex incˈaˈ xeraj. 35 Ut anakcuan le̱ tenamit ta̱cana̱k chi naqˈuirnac aj chic ru. Tinye ut e̱re chalen anakcuan incˈaˈ chic te̱ril cuu toj nak te̱ye, “Osobtesinbil taxak li xchal saˈ xcˈabaˈ li Ka̱cuaˈ”, chan li Jesús.


Resil li Santil Hu: Li Awab'ej Salomon - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nTOJ saaj chi'us laj Salomon naq ki'ok chi awab'ejink. Naxra li Jehob'a ut junelik kixb'aanu li kiyehe'k re xb'aan laj David, li xyuwa'. Li Jehob'a naxra laj Salomon. Jo'kan naq li Jehob'a kixye re laj Salomon naq yook chi wark: ‹K'aru taawaj naq tink'e aawe?›\nLaj Salomon kixye: ‹At Jehob'a k'e inna'leb', re naq tin-awab'ejinq chi'us. Toj saajin ut ink'a' ninnaw xjolominkil laatenamit›.\nLi Jehob'a kiwulak chiru li kixpatz' laj Salomon, jo'kan naq kixye re: ‹Xaapatz' aana'leb', ab'an ink'a' xaapatz' xnajtil ru laayu'am, chi moko aab'ihomal. Jo'kan naq tink'e naab'al aana'leb' chiru yalaq ani. Jo'kan ajwi' tink'e aab'ihomal ut aaloq'al usta ink'a' xaatz'aama chiwu›.\nMoqon chik, wiib' li ixq ke'chalk rik'in laj Salomon xb'aan naq wankeb' sa' ch'a'ajkilal. Jun reheb' li ixq kixye re laj Salomon: ‹Li ixq a'in ut laa'in wanko sa' jun chi ochoch. Laa'in kiwank jun linch'ina yum ut wiib' kutan xyo'lajik linyum naq kiyo'laak ajwi' jun xyum li ixq a'in. Ab'an sa' jun q'oqyink li xch'ina yum li ixq a'in, kikamk. Yookin chi wark naq kixk'e li xk'uula'al chink'atq ut kixk'am link'uula'al chixk'atq. Naq ki'ajk wu xink'e reetal naq li k'uula'al kamenaq ut maawa' li we›.\nNaq li jun chik ixq kirab'i a'in kixye: ‹Ink'a'! We li yo'yo ut re li kamenaq!› Toja' naq li xb'een ixq kixye wi' chik: ‹Ink'a'! Laawe a'an li kamenaq ut li we a'an li yo'yo!› Eb' li ixq ink'a' neke'xk'e rib' sa' aatin. K'aru kixb'aanu laj Salomon rik'in li ch'a'ajkilal a'in?\nLaj Salomon kixpatz' jun li ch'iich' ut naq ak wank rik'in kixye: ‹Yok'omaq sa' wiib' jachal li k'uula'al li yo'yo ut q'axtesihomaq jun jachal re li junjunq chi ixq›.\nNaq li xna' li k'uula'al kirab'i a'in kixjap re xyeeb'al: ‹Ink'a'! Meekamsi li k'uula'al, b'aanumaq usilal! K'emaq li k'uula'al re li ixq a'in!› Ab'an li jun chik ixq kixye: ‹Ink'a'! Chi moko re, chi moko we ta teek'e, jachamaq sa' xyi li k'uula'al›.\nToja' naq laj Salomon kixye: ‹Meekamsi li k'uula'al! K'emaq li k'uula'al re li xb'een ixq xb'aan naq a'an li xna' li ch'ina'al›. Laj Salomon naxnaw naq li xb'een ixq a'an li na'b'ej, xb'aan naq naxra li k'uula'al ut ink'a' kiraj naq tkamsiiq. Naq li tenamit kirab'i a'in, ke'saho'k sa' xch'ool xb'aan naq laj Salomon wank xna'leb'.\nChiru chixjunil li chihab' naq ki'awab'ejink laj Salomon, li Yos kirosob'tesi li tenamit; kixb'aanu naq tmoq naab'al li triiw, li seb'aad, li uub', li iig ut naab'al chik li tzakahemq. Chaab'il xtiqib'ankileb' li qas qiitz'in ut chaab'il ajwi' eb' li rochoch. Jo'kan naq saheb' sa' xch'ool.\nK’aru kixye li Jehob’a re laj Salomon naq yook chi wark? K’aru kixye laj Salomon naq li Jehob’a ki’aatinank re?\nLi Jehob’a kiwulak chiru li kixpatz’ laj Salomon jo’kan naq, k’aru kixyeechi’i re?\nK’aru li ch’a’ajkilal ke’xye chaq eb’ li ixq re laj Salomon?\nChanru kixtuqub’ ru li ch’a’ajkilal laj Salomon?\nChanru ki’awab’ejink laj Salomon? Ut k’a’ut ki’awab’ejink chi jo’kan?\nChaawil li naxye 1 Reyes 3:3-28.\nK’aru li chaab’il na’leb’ kixkanab’ laj Salomon sa’ 1 Reyes 3:7 cho’q reheb’ li neke’k’amok b’e sa’ li xtenamit li Jehob’a? (Sal. 119:105; Pro. 3:5, 6.)\nK’a’ut naq chixjunil li kixye laj Salomon re li Jehob’a, a’an jun chaab’il eetalil naq tootijoq? (1 Rey. 3:9, 11; Pro. 30:8, 9; 1 Juan 5:14.)\nLaj Salomon kixnaw xtuqub’ankil li xch’a’ajkilaleb’ li ixq, chanru naxk’ojob’ qach’ool a’in naq li Jesus t-awab’ejinq? (1 Rey. 3:28; Isa. 9:6, 7; 11:2-4.)\nChaawil li naxye 1 Reyes 4:29-34.\nK’aru kixb’aanu li Jehob’a naq laj Salomon kixye naq traj ab’ink chiru? (1 Rey. 4:29.)\nLi tenamit kixk’e xch’ool chi rab’inkil li xnimal na’leb’ laj Salomon, chanruhaq qak’a’uxl chirix xtzolb’al li naxye li Santil Hu? (1 Rey. 4:29, 34; Juan 17:3; 2 Tim. 3:16.)


Resil li Santil Hu: Laj Moises Kisutq'iik Egipto - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nNAQ laj Moises kiwulak Egipto, ki'aatinak rik'in laj Aaron, li ras, chirixeb' li eetalil. Ut naq laj Moises ut laj Aaron ke'xk'ut eb' li eetalil a'in chiruheb' laj Israel, chixjunileb' ke'xpaab' naq li Jehob'a kitaqlank chaq reheb'.\nChirix chik a'an, laj Moises ut laj Aaron ke'wulak rik'in laj Faraon ut ke'xye re: ‹Li Jehob'a, li xYos laj Israel kixye: Kanab'eb' chi xik lintenamit sa' li chaqich'och' chiru oxib' kutan, re naq te'xloq'oni wu›. Laj Faraon kichaq'ok: ‹Ink'a' ninpaab' li Jehob'a ut ink'a' tinkanab'eb' chi xik laj Israel!›\nLaj Faraon yook xjosq'il xb'aan naq eb' laj Israel ke'raj oxib' kutan re xloq'oninkil li Jehob'a. Jo'kan naq, kixmimeb' ru chi k'anjelak. Eb' laj Israel ke'xye naq laj Moises wank re, naq laj Faraon ki'ok xrahob'tesinkileb'. Jo'kan naq laj Moises kiraho'k sa' xch'ool. Li Jehob'a kixye re laj Moises: ‹Tinb'aanu naq laj Faraon tixkanab' chi xik lintenamit›.\nNaq laj Moises ut laj Aaron, koheb' wi' chik rik'in laj Faraon ke'xb'aanu jun li eetalil. Laj Aaron kixkut li xche' chiru laj Faraon ut li che' kisutq'iik cho'q k'anti'. Chirix chik a'an eb' laj q'e li neke'k'anjelak chiru laj Faraon, ke'xkut ajwi' eb' li xche' ut ke'sutq'iik ajwi' cho'q k'anti'. Ab'an, li xk'anti' laj Aaron ki'ok xnuq'b'aleb' li xk'anti' eb' laj q'e. Usta laj Faraon kiril li eetalil a'in ink'a' kixkanab'eb' chi xik laj Israel.\nJo'kan naq kiwulak xkutankil naq li Jehob'a kixk'ut xjosq'il chiru laj Faraon. Ma nakaanaw k'aru kixb'aanu? Kixk'am chaq 10 li rahilal sa' xb'eeneb' laj Egipto.\nNaq yookeb' xk'ulb'al eb' li rahilal, laj Faraon kixb'oq laj Moises ut kixye re: ‹Xaaqab' li rahilal ut tinkanab'eb' chi xik laj Israel›. Naq kixaqli li rahilal, ink'a' kixkanab'eb' chi xik. Toj sa' xlaje li rahilal, laj Faraon kixkanab' chi xik li xtenamit li Jehob'a.\nQilaq sa' li jun chik tzolom li 10 chi rahilal li kixtaqla li Yos sa' xb'eeneb' laj Egipto.\nK’aru ke’xye laj Israel naq ke’ril eb’ li sachb’ach’oolej li ke’xb’aanu laj Moises ut laj Aaron?\nK’aru kixye laj Aaron ut laj Moises re laj Faraon? K’aru kixye laj Faraon naq kirab’i a’in?\nK’aru kik’ulmank naq laj Aaron kixkut li xxuq’ sa’ ch’och’? (Chaawil li eetalil.)\nChanru kixk’ut xjosq’il li Jehob’a chiru laj Faraon? K’aru kixb’aanu laj Faraon naq kiril a’in?\nK’aru kik’ulmank naq ke’nume’k li lajeeb’ chi rahilal?\nChaawil li naxye Éxodo 4:27-31 ut 5:1-23.\nK’aru naraj xyeeb’al naq laj Faraon kixye: ‹Ink’a’ ninnaw ru li Jehob’a?› (Éxo. 5:2; 1 Sam. 2:12; Rom. 1:21.)\nChaawil li naxye Éxodo 6:1-13, 26-30.\nK’aru naraj xyeeb’al naq li Jehob’a ink’a’ kixk’e rib’ chi nawe’k chiru laj Abrahan, laj Isaac ut laj Jacob? (Éxo. 3:13, 14; 6:3; Gén. 12:8.)\nK’aru naqak’oxla naq li Jehob’a kixtaqla laj Moises chi xb’aanunkil jun li k’anjel usta ink’a’ naxnaw chanru tixb’aanu? (Éxo. 6:12, 30; Luc. 21:13-15.)\nChaawil li naxye Éxodo 7:1-13.\nChanru ke’xkanab’ jun li eetalil cho’q qe laj Moises ut laj Aaron, naq ke’xye re laj Faraon naq li Jehob’a traqoq aatin sa’ xb’eeneb’? (Éxo. 7:2, 3, 6; Hech. 4:29-31.)\nChanru kixk’utb’esi li Jehob’a naq nim xwankil chiruheb’ li xyoseb’ laj Egipto? (Éxo. 7:12; 1 Cró. 29:12.)


Gn 15 QQC - Naq ak xk'ulmank chixjunil a'in, - Bible Search\nGn 14 Gn 16\nLi xyeechi'om li Qaawa' ut li xSumwank rik'in laj Abrán\n1Naq ak xk'ulmank chixjunil a'in, ki'aatinaak laj Abrán xb'aan li Qaawa' sa' moy u chi jo'ka'in: “Matxiwak, Abrán: laa'in laj kolol aawe. Q'axal nimaq laaq'ajkamunkil”, chan li Yos. 2Kichaq'ok laj Abrán ut kixye: “At inQaawa', k'a' aj e li taasi we, wi tinkamq chi maajun walal ink'ajol, ut laj Elieser aj Damaask taareechani li k'a'aq ru we?”.\n3Kixye ajwi' laj Abrán: “Maajun li walal xak'e we ut yal jun inmoos taa'eechaninq re linjunkab'lal”. 4Ab'an li Qaawa' kixye re chi jo'ka'in: “Moko a'an ta taa'eechaninq re, a' b'an li tz'aqal aawalal”. 5Ut kirisi laj Abrán chirix kab'l ut kixye re: “Il li choxa ut ajla li chahim, wi tatruuq rajlankileb'. Jo'kanaq xk'ihal eb' laawalal aak'ajol”.a\n6Laj Abrán kixpaab' li Qaawa', ut a'an kik'ehe'k sa' ajl cho'q xtiikilal xch'ool.b 7Ut li Yos kixye re: “Laa'in li Qaawa' li kin'isink chaq aawe sa' li tenamit Ur, sa' xteepal Kaldeha, re xk'eeb'al li ch'och' a'in cho'q aana'aj”.\n8Kichaq'ok laj Abrán: “At inQaawa', k'aru tinnaw wi' naq tweechani a'an?”, chan. 9Kixye li Qaawa': “K'am chaq jun li ixqiwakax aj oxib' chihab', jun li ixqichib'aat aj oxib' chihab', jun karneer aj oxib' chihab', jun mukuy ut jun ch'ina uut”.\n10Laj Abrán kixk'ameb' chaq li xul a'in, kixjacheb' sa' xyi ut kixk'e li junq jachal chiru li junq jachal chik;c a'ut eb' li xik'anel xul ink'a' kixjacheb'. 11Ke'kub'e chaq li so'sol sa' xb'eeneb' li kamenaq xul, ab'an laj Abrán kixxib'esiheb'.\n12Naq ok re li saq'e, kikub'eek xwara laj Abrán ut k'ajo' naq kixiwak. 13Toja' naq li Qaawa' kixye re laj Abrán: “Chanawaq naq eb' laawalal aak'ajol te'kanaaq sa' ab'l aj ch'och' jo'aqeb' aj b'eenihom rib'; te'mine'q ru chi xb'aanunkil li kawil k'anjel ut te'rahob'tesiiq chiru jun o'q'ob' (400) chihab'.d 14A'ut laa'in tinraqoq aatin sa' xb'een li tenamit te'k'anjelaq wi' cho'q aj mun; chirix chik a'an te'elq chaq aran chi naab'alaq li xjunkab'laleb'.e 15Ut naq tiixaqat chi us, tatq'ajq tatsutq'iiq sa' tuqtuukilal rik'ineb' laana' laayuwa' ut tatmuqe'q. 16Sa' li xka xteepal riyajileb' laawalal, eb' a'in te'sutq'iiq chaq arin xb'aan naq anaqwan toj maji' xtz'aqlok ru li xk'ihal xmaakeb' laj Amor”, chan li Qaawa'.\n17Ut naq ak x'ok li saq'e, k'utaamil sa' li aak'ab' jun nimla xam nab'uquqnak xsib'el, ut jun raq'xam kinume'k sa' xyiheb' li jachb'il xul. 18Sa' li kutan a'an li Qaawa' kixk'ojob' jun Sumwank rik'in laj Abrán: “Xink'e li ch'och' a'in reheb' laawalal aak'ajolf chalen chaq sa' li nima' re Ejiipt toj sa' li nimla nima', a' li Éwfrates. 19A'an xch'och'eb' laj Ken, eb' laj Kenís, eb' laj Kadmón, 20eb' laj Hit, eb' laj Perés, eb' laj Refait, 21eb' laj Amor, eb' laj Kanahán, eb' laj Kirkás ut eb' laj Jebús”.


1 Samuel 9 - Sagrada Biblia [[Sagrada Biblia] Qeqchi Bible]\nSaß xyânkeb li ralal xcßajol laj Benjamín quicuan jun li cuînk aj Cis xcßabaß. Aßan jun li cuînk naßno ru. Aßan li ralal laj Abiel. Ut laj Abiel, aßan li ralal laj Zeror. Ut laj Zeror, aßan li ralal laj Becorat. Ut laj Becorat, aßan li ralal laj Afía.\nLaj Cis cuan jun li ralal aj Saúl xcßabaß. Toj sâj ut cßajoß xchakßal ru. Aßan li kßaxal chßinaßus ut li kßaxal najt rok saß xyânkeb laj Israel.\nSaß jun li cutan queßsach lix bûr laj Cis. Quixye re laj Saúl: —Cauresi âcuib ut tatxic chixsicßbaleb lin bûr. Tâcßam jun li môs châcuix nak tatxic, chan.\nCô laj Saúl ut quixsiqßui saß chixjunil lix naßajeb li ralal xcßajol laj Efraín, li tzûl ru. Ut quixsiqßui ajcuiß saß li naßajej Salisa. Abanan incßaß quixtauheb lix bûr lix yucuaß. Quixsiqßui ajcuiß saß li naßajej Saalim ut saß lix naßajeb li ralal xcßajol laj Benjamín. Chi moco aran quixtauheb.\nNak queßcuulac saß lix naßaj laj Zuf, laj Saúl quixye re lix môs: —Sukßîko saß kochoch. Mâre incßaß chic naxcßoxlaheb lix bûr lin yucuaß. Mâre chikix chic lâo yô xcßaßux, chan.\nLi môs quixye re: —Saß li tenamit aßin cuan jun li profeta naßno ru xban nak chixjunil li cßaßru naxye nacßulman. Toxic chirilbal. Mâre aßan tixye ke bar takatau eb li bûr, chan.\nLaj Saúl quixye re: —Us. Yoßo riqßuin. Aban, ¿cßaßru takasi re li profeta? Mâcßaß chic cuan ke. Mâcßaß chic kacua saß li kabôls, chan.\nLi môs quixye: —Cuan jun inchßina tumin plata. Takasi aßan re li profeta re nak tixcßut chiku li be takacßam, chan.\n(Saß eb li cutan aßan cui queßraj xnaubal cßaßru naraj li Dios, queßxye, “Yoßo riqßuin laj kße”, chanqueb, xban nak junxil “aj kße” nequeßxye reheb. Anakcuan profeta chic nequeßxye reheb.)\nUt laj Saúl quixye re: —Us li xaye. Yoßo.— Ut queßcôeb saß li tenamit riqßuin lix profeta li Dios.\nNak yôqueb chi taksînc saß li tzûl, queßxcßul li tukß ix li yôqueb chi xic chixcßambal xhaßeb. Queßxpatzß reheb: —¿Ma arin cuan laj kße? chanqueb.\nEb li tukß ix queßxye re: —Arin cuan. Caßchßin chic mâ nequexcuulac. Sêbahomak êrib chi xic re nak têtau. Xcßulun anakcuan xban nak tento nak tâmayejak chiru li Kâcuaß saß xbên li artal li cuan saß li tzûl.\nNak tex-oc saß li tenamit, texxic riqßuin saß junpât nak toj mâjiß naxic chi mayejac saß li tzûl saß xcßabaßeb li tenamit. Eb li bokbileb incßaß teßcuaßak cui toj mâjiß nacuulac aßan. Tento nak li profeta târosobtesi li mayej xbên cua, tojoßnak teßcuaßak li tenamit. Ayukex anakcuan ut têtau li profeta, chanqueb.\nEb aßan yôqueb chi xic toj retal queßcuulac saß li tenamit. Nak yôqueb chi oc saß li oquebâl, queßril laj Samuel yô chak chi châlc cuanqueb cuiß. Yô chi xic saß xbên li tzûl re tâmayejak.\nJun cutan chic mâ nacuulac laj Saúl, nak li Dios quiâtinac riqßuin ut quixye re:\n—Saß ajcuiß li ôr aßin cuulaj tintakla âcuiqßuin jun li cuînk. Li cuînk aßan xcomoneb li ralal xcßajol laj Benjamín. Lâat tâqßue li aceite saß xjolom xban nak aßan li xinsicß ru re tâtaklânk saß xbêneb laj Israel lin tenamit. Aßan tâcolok reheb chiruheb laj filisteo. Lâin nacuil xtokßobâl ruheb lin tenamit nak nequeßxyâba incßabaß, chan.\nNak laj Samuel quiril ru laj Saúl, li Kâcuaß quixye re: —Aßan aßin li cuînk li xinye âcue. Aßan tâtaklânk saß xbêneb lin tenamit, chan.\nNak cuanqueb saß li oquebâl re li tenamit, laj Saúl quinachßoc riqßuin laj Samuel ut quixye re: —Bânu usilal, ye cue bar cuan li rochoch laj kße, chan.\nLaj Samuel quixye re: —Lâin li profeta li nacasicß. Yoßo saß xbên li tzûl. Lâat tatxic xbên cua chicuu xban nak anakcuan tatcuaßak cuochben. Cuulaj tinye âcue li cßaßru tâcuaj xnaubal ut naru ajcuiß tatxic cuulaj.\nMatcßoxlac chic chirixeb li bûr li ac cuan oxib cutan xsachiqueb. Ac xeßtauheß chic. ¿Ma mâcuaß ta biß lâat joß eb ajcuiß li ralal xcßajol lâ yucuaß li yôqueb chirajbal ru chixjunileb laj Israel? chan.\nLaj Saúl quixye re: —Lâin xcomoneb li ralal xcßajol laj Benjamín, li incßaß qßuiheb saß xyânkeb laj Israel. Ut lâo li ralal xcßajol li kayucuaß, mâcßaß kacuanquil saß xyânkeb chixjunileb li ralal xcßajol laj Benjamín. ¿Cßaßut nak nacaye cue chixjunil aßin? chan.\nTojoßnak laj Samuel quixcßam laj Saúl rochben lix môs saß li nimla naßajej li oqueb cuiß re chi cuaßac. Quixqßueheb xnaßajeb saß xjolom li mêx li chunchûqueb cuiß li lajêb xcaßcßâl chi ulaß.\nLaj Samuel quixye re laj cßubanel: —Cßam chak li tib li xinqßue âcue re tâxoc xjunes, chan.\nUt laj cßubanel quixcßam chak li raß li carner ut quixqßue saß mêx chiru laj Saúl. Laj Samuel quixye re: —Cueß lix tibel âcua xocbil chokß âcue. Cuaßin. Li xtibel âcua aßin xocbil chokß âcue re tâtzaca saß li cutan aßin nak xinbokeb li ulaß chi cuaßac, chan. Ut laj Saúl quicuaßac rochben laj Samuel saß li cutan aßan.\nChirix aßan, queßcube chak saß li tzûl ut queßcôeb saß xbên li rochoch. Aran quiâtinac laj Samuel riqßuin.\nCuulajak chic nak ac sakêuc re, laj Samuel quixbok laj Saúl ut quixye re: —Cauresi âcuib chi xic xban nak anakcuan tatinchakßrabi, chan. Laj Saúl quicuacli ut queßcôeb xcaßbichaleb.Nak queßcuulac chire li tenamit, laj Samuel quixye re laj Saúl: —Ye re lâ môs nak xicak chi ubej. Abanan lâat tatcanâk arin xban nak lâin tinye âcue li cßaßru quixye li Dios, chan laj Samuel.\nNak queßcuulac chire li tenamit, laj Samuel quixye re laj Saúl: —Ye re lâ môs nak xicak chi ubej. Abanan lâat tatcanâk arin xban nak lâin tinye âcue li cßaßru quixye li Dios, chan laj Samuel.


San Lucas 5 KEKNT - Saꞌ jun li cutan li Jesús cuan - Bible Search\nNumtajenak xqꞌuial li car queꞌxchap\n1Saꞌ jun li cutan li Jesús cuan chire li palau Genesaret ut kꞌaxal cuiꞌchic nabal li tenamit queꞌchꞌutla chirabinquil li ra̱tin li Dios. 2Quiril cuib li jucub cuan chire li palau. Eb laj car ma̱ aniheb chi saꞌ. Yo̱queb chak chixchꞌajbal lix yoy. 3Qui-oc li Jesús saꞌ jun li jucub. Li jucub aꞌan re laj Simón. Li Jesús quixtzꞌa̱ma chiru laj Simón nak tixjil caꞌchꞌinak li jucub saꞌ li haꞌ. Ut quicꞌojla saꞌ li jucub ut qui-oc chixchꞌolobanquil lix ya̱lal chiruheb li tenamit li cuanqueb chire li palau. 4Ut nak ac xrakeꞌ chi a̱tinac, quixye re laj Simón: —Cꞌam li jucub saꞌ xchamal li haꞌ ut ta̱qꞌue la̱ yoy saꞌ li haꞌ re nak ta̱chap la̱ car, chan li Jesús. 5Quichakꞌoc laj Simón ut quixye re: —At tzolonel, chixjunil li kꞌojyi̱n xkaqꞌue li kayoy saꞌ li haꞌ ut ma̱ jun li car xkachap. Abanan xban nak la̱at xatyehoc cue, tinqꞌue cuiꞌchic lin yoy saꞌ li haꞌ, chan. 6Nak queꞌxqꞌue lix yoy saꞌ li haꞌ, kꞌaxal cuiꞌchic nabal li car queꞌxchap ut yo̱ chi pejecꞌ lix yoyeb. 7Ut queꞌxcꞌut rukꞌeb chiruheb li rochben li cuanqueb saꞌ li jucub jun chic re xbokbaleb re nak teꞌcha̱lk chixtenkꞌanquil. Ut eb aꞌan queꞌchal ut queꞌxnujtesi xcaꞌbichal li jucub ut caꞌchꞌin chic ma̱ nasubun saꞌ li haꞌ xban xqꞌuial li car. 8Nak quiril chixjunil aꞌin laj Simón Pedro, quixcuikꞌib rib chiru li Jesús ut quixye re: —Canabin injunes, at Ka̱cuaꞌ. Ma̱cuaꞌ incꞌulub nak cua̱nkat cuiqꞌuin xban nak la̱in jun cui̱nk aj ma̱c, chan. 9Ut quisach xchꞌo̱l laj Simón joꞌqueb ajcuiꞌ li cuanqueb rochben xban nak kꞌaxal cuiꞌchic nabal li car queꞌxchap. 10Ut joꞌcan ajcuiꞌ laj Jacobo ut laj Juan, eb li ralal laj Zebedeo. Aꞌan eb li rochben laj Simón. Ut li Jesús quixye re laj Simón: —Matcꞌoxlac. Chalen anakcuan ma̱cuaꞌ chic caribc ta̱ba̱nu. A̱cuas a̱cui̱tzꞌin ban chic ta̱sicꞌ re teꞌpa̱ba̱nk, chan li Jesús. 11Ut queꞌxcꞌam li jucub chire li palau ut aran queꞌxcanab chixjunil ut queꞌxta̱ke li Jesús.\nLi Jesús quixqꞌuirtesi jun cui̱nk saklep rix\n12Nak cuan li Jesús saꞌ jun li tenamit, quicuulac jun li cui̱nk riqꞌuin saklep rix. Nak quiril li Jesús quixxulub rib saꞌ chꞌochꞌ, ut quixtzꞌa̱ma chiru li Jesús ut quixye re: —Ka̱cuaꞌ, la̱in ninnau nak la̱at naru tina̱qꞌuirtesi. Cui ta̱ba̱nu li usilal, china̱qꞌuirtesi, chan. 13Li Jesús quixchꞌeꞌ li cui̱nk riqꞌuin rukꞌ ut quixye re: —La̱in tincuaj nak tatqꞌuira̱k. Anakcuan tatinqꞌuirtesi, chan. Ut saꞌ ajcuiꞌ li ho̱nal aꞌan quiqꞌuira li cui̱nk. 14Ut li Jesús quixye re: —Ma̱ ani aj e ta̱serakꞌi chanru nak xatqꞌuira. Ayu ban riqꞌuin laj tij re nak aꞌan ta̱ril nak xatqꞌuira. Ut ta̱qꞌue la̱ mayej joꞌ naxye saꞌ lix chakꞌrab laj Moisés chokꞌ retalil chiruheb chixjunileb nak xatqꞌuira, chan li Jesús. 15Abanan yalak bar yo̱ chi abi̱c resil chixjunil li cꞌaꞌru yo̱ chixba̱nunquil li Jesús. Nabaleb li tenamit nequeꞌxchꞌutub ribeb chirabinquil li cꞌaꞌru naxye ut re ajcuiꞌ nak teꞌqꞌuirtesi̱k. 16Ut li Jesús rajlal naxic xjunes chi tijoc saꞌ eb li naꞌajej bar ma̱cꞌaꞌ cuan.\nLi Jesús quixqꞌuirtesi jun li cui̱nk sic li rok ut sic li rukꞌ\n17Saꞌ jun li cutan nak li Jesús yo̱ chixchꞌolobanquil lix ya̱lal chiruheb li tenamit cuanqueb cuib oxib laj fariseo saꞌ xya̱nkeb. Ut cuanqueb ajcuiꞌ aj tzolol chakꞌrab. Queꞌchal chak saꞌ eb li naꞌajej Galilea, Judea ut Jerusalén. Ut li Jesús yo̱ chixqꞌuirtesinquileb li yaj riqꞌuin xcuanquil li Dios. 18Saꞌ li ho̱nal aꞌan queꞌcuulac cuib oxib li cui̱nk ut yo̱queb chixcꞌambal jun li cui̱nk sic li rok ut sic li rukꞌ yocyo chiru lix cuarib. Ut teꞌraj rocsinquil li cui̱nk cuan cuiꞌ li Jesús. 19Abanan queꞌril nak incꞌaꞌ queꞌru chi oc saꞌ li cab xban li qꞌuila tenamit. Joꞌcan nak queꞌtakeꞌ saꞌ xbe̱n li cab. Queꞌxte caꞌchꞌin li xbe̱n li cab ut aran queꞌxcubsi li yaj chi yocyo saꞌ lix cuarib. Coxeꞌxqꞌue saꞌ xyiheb li tenamit bar cuan cuiꞌ li Jesús. 20Quixqꞌue retal li Jesús nak eb li cui̱nk aꞌan queꞌxpa̱b nak naru tixqꞌuirtesi li yaj. Joꞌcan nak quixye re li yaj: —At cui̱nk, cuybil sachbil chic la̱ ma̱c, chan. 21Ut eb laj fariseo ut eb laj tzolol chakꞌrab queꞌoc chixyebal chi ribileb rib: —¿Ani li cui̱nk aꞌan nak naxjuntakꞌe̱ta rib riqꞌuin li Dios nak naxye chi joꞌcan? ¿Ma aꞌan ta biꞌ li Dios? ¿Ma ma̱cuaꞌ ta biꞌ caꞌaj cuiꞌ li Dios naru nacuyuc ma̱c? chanqueb. 22Quixnau li Jesús cꞌaꞌru yo̱queb chixcꞌoxlanquil. Quichakꞌoc ut quixye reheb: —¿Cꞌaꞌut nak yo̱quex chixcꞌoxlanquil chi joꞌcan? 23¿Bar cuan li us tinye re li yaj re nak ta̱cꞌutu̱nk che̱ru nak cuan incuanquil? ¿Ma tinye re, “cuybil sachbil la̱ ma̱c” malaj ut tinye re, “tatinqꞌuirtesi”? 24La̱in tincꞌut che̱ru nak la̱in li Cristo li Cꞌajolbej ut cuan incuanquil saꞌ ruchichꞌochꞌ chixcuybal xsachbal li ma̱c, chan reheb. Tojoꞌnak li Jesús quixye re li yaj, —At cui̱nk, la̱in tinye a̱cue, cuaclin, cꞌam la̱ cuarib ut ayu saꞌ la̱ cuochoch, chan. 25Ut saꞌ ajcuiꞌ li ho̱nal aꞌan li cui̱nk li yaj nak quicuan quicuacli chiruheb chixjunileb li cuanqueb aran. Quixchap lix cuarib ut yo̱ chixlokꞌoninquil li Dios nak co̱ saꞌ rochoch. 26Ut chixjunileb li cuanqueb aran sachso̱queb xchꞌo̱l queꞌcana chirilbal li quicꞌulman. Queꞌxlokꞌoni li Dios ut yo̱ xcꞌaꞌuxeb nak queꞌxye: —Sachba chꞌo̱lej li xkil anakcuan, chanqueb.\nLi Jesús quixbok chokꞌ xtzolom laj Leví laj titzꞌol toj, li nayeman ajcuiꞌ Mateo re\n27Nak qui-el saꞌ li tenamit aꞌan, li Jesús quixtau jun li cui̱nk aj titzꞌol toj aj Leví xcꞌabaꞌ. Chunchu cuan cuiꞌ li me̱x li nequeꞌcꞌuluc cuiꞌ toj. Li Jesús quixye re: —China̱ta̱ke, chan. 28Quicuacli laj Leví. Quixcanab chixjunil ut quixta̱ke li Jesús. 29Quixba̱nu jun li nimla ninkꞌe laj Leví chokꞌ re li Jesús. Cuanqueb nabaleb xcomoneb laj titzꞌol toj ut cuanqueb ajcuiꞌ nabaleb jalan chic chi cuaꞌac saꞌ li me̱x rochbeneb. 30Eb laj fariseo ut eb laj tzolol chakꞌrab queꞌoc chixcuechꞌinquil rixeb lix tzolom li Jesús ut queꞌxye reheb: —¿Cꞌaꞌut nak nequexcuaꞌac ut nequex-ucꞌac rochbeneb laj titzꞌol toj ut rochbeneb laj ma̱c? chanqueb. 31Li Jesús quixye reheb: —Li cauheb ma̱cꞌaꞌ na-oc cuiꞌ aj banonel reheb. Aban li yajeb, aꞌaneb li teꞌraj banecꞌ. 32Joꞌcan nak la̱in incꞌaꞌ xinchal chixsicꞌbal li ti̱queb xchꞌo̱l. Xinchal ban chixsicꞌbaleb laj ma̱c re nak teꞌyotꞌekꞌ xchꞌo̱l ut teꞌxjal xcꞌaꞌuxeb, chan li Jesús.\nNak queꞌxcuechꞌi rib chirix li ayu̱n\n33Ut queꞌxye cuiꞌchic re li Jesús: —Eb lix tzolom laj Juan rajlal nequeꞌxba̱nu x-ayu̱n ut rajlal nequeꞌtijoc. Joꞌcan ajcuiꞌ nequeꞌxba̱nu lix tzolomeb laj fariseo. Ut eb la̱ tzolom la̱at, ¿cꞌaꞌut nak incꞌaꞌ nequeꞌxba̱nu chi joꞌcan? Eb aꞌan nequeꞌcuaꞌac nequeꞌucꞌac chi ma̱cꞌaꞌeb xcꞌaꞌux, chanqueb. 34Tojoꞌnak quichakꞌoc li Jesús ut quixye reheb: —La̱in joꞌ jun be̱lomej nak cuanquin. ¿Ma naru teꞌayunik li nequeꞌxic riqꞌuin sumla̱c nak cuan li be̱lomej riqꞌuineb? Nak toj cuan li be̱lomej riqꞌuineb incꞌaꞌ naru nequeꞌxba̱nu x-ayu̱n. 35Ut joꞌcan ajcuiꞌ lin tzolom. Ta̱cuulak xkꞌehil nak tin-isi̱k saꞌ xya̱nkeb. Toj saꞌ li cutan aꞌan teꞌxba̱nu x-ayu̱n, chan reheb.\nLi najter naꞌleb incꞌaꞌ naxcꞌam rib riqꞌuin li acꞌ naꞌleb\n36Ut li Jesús quixye cuiꞌchic reheb li jaljo̱quil ru a̱tin aꞌin: Ma̱ ani naxxi̱ti junak kꞌel tꞌicr riqꞌuin acꞌ tꞌicr. Cui ut naxxi̱ti riqꞌuin acꞌ tꞌicr, naxnimobresi xpejelal li kꞌel tꞌicr. Ut incꞌaꞌ naxcꞌam rib li acꞌ tꞌicr riqꞌuin li kꞌel. 37Ut ma̱ ani naqꞌuehoc acꞌ vino saꞌ junak kꞌel bo̱ls tzꞌu̱m. Cui tixqꞌue li acꞌ vino saꞌ junak kꞌel bo̱ls tzꞌu̱m, ta̱puqꞌuekꞌ li kꞌel tzꞌu̱m ut ta̱hoyekꞌ li vino. Ta̱sachk li vino ut ta̱sachk ajcuiꞌ li bo̱ls tzꞌu̱m. 38Joꞌcan nak li acꞌ vino saꞌ li acꞌ bo̱ls tzꞌu̱m naqꞌueman re nak ma̱cꞌaꞌ tixcꞌul li vino chi moco li bo̱ls tzꞌu̱m. 39Ut li ani ac xrucꞌ li vino re junxil incꞌaꞌ chic ta̱raj rucꞌbal li acꞌ vino, xban nak nequeꞌxcꞌoxla nak li vino re junxil, aꞌan li cha̱bil, chan li Jesús reheb.


SAN MATEO 12 KEK - Lix tzolom li Jesús queˈxchˈot ru li - Bible Gateway\nSAN MATEO 12 Kekchi (KEK)\nLix tzolom li Jesús queˈxchˈot ru li acui̱mk saˈ li hiloba̱l cutan\n12 Ut chirix chic aˈan saˈ jun hiloba̱l cutan, li Jesús yo̱ chi be̱c bar cuiˈ aubil li acui̱mk trigo. Ut eb lix tzolom teˈtzˈoca̱k ut queˈoc chixchˈotbal ru li acui̱mk ut yo̱queb chixcuaˈbal. 2 Ut nak queˈril eb laj fariseo, queˈxye re li Jesús: ―Ileb la̱ tzolom. Yo̱queb chixsicˈbal ru li acui̱mk. Yo̱queb chixba̱nunquil li cˈanjel moco uxc ta naraj saˈ li hiloba̱l cutan, chanqueb. 3 Li Jesús quichakˈoc ut quixye reheb: ―¿Ma incˈaˈ ta biˈ xeril saˈ li Santil Hu cˈaˈru quixba̱nu laj David nak aˈan ut eb li rochben teˈtzˈoca̱k? 4 Qui‑oc saˈ li cab bar nequeˈxlokˈoni cuiˈ li Dios ut cuan aran li mayejanbil caxlan cua. Ma̱cuaˈ raj re laj David xcuaˈbal li caxlan cua aˈan, chi moco reheb li rochben. Juneseb laj tij naru nequeˈxcuaˈ li mayejanbil caxlan cua. Abanan laj David quixcuaˈ. 5 Ut, ¿ma incˈaˈ e̱rilom saˈ lix chakˈrab laj Moisés nak eb laj tij ma̱cˈaˈ xma̱queb nak nequeˈxkˈet li hiloba̱l cutan nak nequeˈcˈanjelac saˈ rochoch li Dios? 6 La̱in tinye e̱re nak cuanquin arin la̱in, ut kˈaxal nim incuanquil chiru li rochoch li Dios. 7 La̱ex incˈaˈ nequenau xya̱lal li a̱tin aˈin li tzˈi̱banbil saˈ li Santil Hu:\nLi nacuulac chicuu la̱in, aˈan nak tex‑uxta̱na̱nk u ut ma̱cuaˈ nak texmayejak xul.\nCui ta xetau ru li naˈleb aˈin, incˈaˈ raj xetzˈekta̱naheb li ma̱cˈaˈeb xma̱c.\n8 La̱in li Cˈajolbej. La̱in laj e̱chal re li hiloba̱l cutan. Cuan incuanquil chixyebal cˈaˈru ta̱uxma̱nk saˈ li hiloba̱l cutan, chan li Jesús.\n9 Ut nak qui‑el chak aran, quichal saˈ li cab li nequeˈxchˈutub cuiˈ ribeb laj judío. 10 Ut aran cuan jun li cui̱nk sic jun li rukˈ. Ut eb laj fariseo queˈxpatzˈ re li Jesús yal re xjitbal: ―¿Ma us qˈuirtesi̱nc saˈ li hiloba̱l cutan? 11 Ut li Jesús quichakˈoc ut quixye reheb: ―Cui junak saˈ e̱ya̱nk cuan junak lix carner ta̱tˈanekˈ saˈ junak jul saˈ li hiloba̱l cutan, ¿ma incˈaˈ raj toxchap ut toxrisi chak saˈ li jul? 12 ¿Ma incˈaˈ ta biˈ numtajenak terto xtzˈak junak cui̱nk chiru junak carner? Cui us xcolbal li carner saˈ li hiloba̱l cutan, ¿ma incˈaˈ ta biˈ kˈaxal cuiˈchic us xtenkˈanquil li cui̱nk saˈ li hiloba̱l cutan?― 13 Tojoˈnak quixye re li cui̱nk li sic li rukˈ: ―Yeˈ la̱ cuukˈ, chan re. Ut li cui̱nk quixyeˈ li rukˈ ut saˈ junpa̱t quicana chi ma̱cˈaˈ re̱cˈ joˈ li jun chic. 14 Ut eb laj fariseo queˈel aran ut queˈoc chixcˈu̱banquil chanru nak teˈxcamsi li Jesús.\nNajter quiyeman resil xcˈanjel li Jesucristo\n15 Li Jesús quixnau nak yo̱queb xcˈu̱banquil chanru nak teˈxcamsi ut qui‑el saˈ li naˈajej aˈan. Ut nabaleb li tenamit queˈta̱ken re ut naxqˈuirtesiheb chixjunileb li yaj. 16 Ut li Jesús quixye reheb nak ma̱ ani aj e teˈxye resil nak aˈan li xqˈuirtesin reheb. 17 Aˈin quicˈulman joˈ yebil chak xban li profeta Isaías nak quixye chi joˈcaˈin:\n18 Aˈan aˈin laj cˈanjel chicuu, li sicˈbil ru inban. Aˈan ninra ut riqˈuin aˈan nasahoˈ lin chˈo̱l. Tinqˈue re lin musikˈ, ut aˈan ta̱yehok resil li rakba a̱tin li cha̱lc re saˈ xbe̱neb li tenamit.\n19 Incˈaˈ ta̱cuechˈi̱nk chi moco tixjap re ut ma̱ ani ta̱abi̱nk re lix ya̱b xcux saˈ be.\n20 Incˈaˈ tixrahobtesiheb li tacuajenakeb. Incˈaˈ tixchoy xtokbal li caxlan aj li ac tokecˈ re, chi moco tixchoy xchupbal ru li xam li toj yo̱ chi e̱lc xsibel toj nak tixxakab lix cuanquil ut ta̱rakok a̱tin saˈ ti̱quilal.\n21 Ut chixjunileb li tenamit caˈaj cuiˈ riqˈuin aˈan teˈyoˈoni̱nk.\n22 Ut mokon chic quicˈameˈ chak riqˈuin li Jesús jun li cui̱nk cuan ma̱us aj musikˈej riqˈuin. Mutzˈ ut mem li cui̱nk aˈan. Ut li Jesús quixqˈuirtesi, ut li cui̱nk li mutzˈ ut mem nak quicuan, quia̱tinac ut qui‑iloc chic. 23 Ut chixjunileb li tenamit queˈsach xchˈo̱l ut yo̱queb chixyebal: ―¿Malaj aˈin ta ut ralal li rey David, li yo̱co chiroybeninquil? 24 Ut eb laj fariseo nak queˈrabi aˈan, queˈxye: ―Li cui̱nk aˈin na‑isin ma̱us aj musikˈej riqˈuin xcuanquil laj Beelsebú, lix yucuaˈileb li ma̱us aj musikˈej, chanqueb. 25 Li Jesús quixnau li cˈaˈru yo̱queb chixcˈoxlanquil ut quixye reheb: ―Cui cuan jun te̱pak chi tenamit xicˈ teˈril rib chi ribileb rib, li jun te̱p chi tenamit aˈan tixsach xcuanquil xjunes rib. Ut cui cuan ta jun cabalak xicˈ teˈril rib chi ribileb rib, li jun cabal aˈan teˈxsach xcuanquil lix jun cablal. 26 Joˈcan ajcuiˈ laj tza cui teˈxpleti rib chi ribileb rib, aˈan tixsach xcuanquil xjunes rib. 27 Cui ut saˈ xcˈabaˈ laj tza nacuisiheb li ma̱us aj musikˈej, ¿ani saˈ aj cˈabaˈ nequeˈisin ma̱us aj musikˈej li nequeˈta̱ken e̱re? Joˈcan nak aˈaneb ajcuiˈ teˈyehok re nak incˈaˈ ya̱l li yo̱quex chixyebal. 28 Cui ut riqˈuin xcuanquil li Dios nacuisiheb li ma̱us aj musikˈej, riqˈuin aˈan nacˈutun nak relic chi ya̱l ac xcˈulun saˈ e̱ya̱nk lix nimajcual cuanquilal li Dios. 29 Ut chanru nak ta̱oc junak saˈ rochoch jun cui̱nk cau rib chixmakˈbal li cˈaˈru cuan re cui incˈaˈ ta xbe̱n cua tixbacˈ li cui̱nk cau rib, tojoˈnak ta̱oc chixcˈambal li cˈaˈru cuan re. 30 Li ani incˈaˈ na‑oquen chicuix, aˈan xicˈ niquinril. Ut ani incˈaˈ naxococ cuochben, aˈan paji̱nc naxba̱nu. 31 Relic chi ya̱l ninye e̱re nak ta̱cuyma̱nk ta̱sachma̱nk lix ma̱queb li cristian ut ta̱cuyma̱nk ajcuiˈ xma̱queb li nequeˈmajecuan. Abanan li ani ta̱majecua̱nk re li Santil Musikˈej, incˈaˈ ta̱cuyekˈ ta̱sachekˈ lix ma̱c. 32 Li ani ta̱hobok cue la̱in, li Cˈajolbej, ta̱cuyekˈ xma̱c; abanan li ani ta̱hobok re li Santil Musikˈej incˈaˈ ta̱cuyekˈ xma̱c chi moco saˈ eb li cutan aˈin, chi moco saˈ eb li cutan cha̱lel. Cua̱nk ban saˈ xbe̱n chi junelic lix tojbal rix li nimla ma̱c aˈan. 33 Joˈcan ajcuiˈ cui cha̱bil junak cheˈ, cha̱bil ajcuiˈ li ru. Cui incˈaˈ us li cheˈ, li ru incˈaˈ ajcuiˈ us. Ut riqˈuin li naru̱chin, nanaˈli ru li cheˈ. 34 ¡La̱ex chanchanex ral li cˈambolay! ¿Chan ta cuiˈ ru nak tex‑a̱tinak cha̱bil a̱tin nak moco usex ta? Joˈ chanru lix chˈo̱l junak, joˈcan ajcuiˈ naa̱tinac. 35 Li cha̱bil cui̱nk naa̱tinac chi cha̱bil xban nak cha̱bil li cuan saˈ xchˈo̱l. Ut li cui̱nk li incˈaˈ us lix naˈleb, yibru naa̱tinac xban nak incˈaˈ us li cuan saˈ xchˈo̱l. 36 La̱in tinye e̱re nak saˈ xkˈehil li rakba a̱tin li junju̱nk tixkˈaxtesi xcue̱nt chirix chixjunil li joˈ ma̱joˈil aj a̱tin quixye. 37 Riqˈuin le̱ ra̱tin ta̱qˈuehekˈ e̱retal. Riqˈuin le̱ ra̱tin ta̱cˈutu̱nk nak ma̱cˈaˈ le̱ ma̱c malaj riqˈuin le̱ ra̱tin ta̱teneba̱k li tojbal ma̱c saˈ e̱be̱n.―\nEb laj fariseo queˈxtzˈa̱ma li milagro\n38 Cuan xcomoneb laj tzˈi̱b ut xcomoneb laj fariseo queˈa̱tinac ut queˈxye: ―At tzolonel, ba̱nu junak milagro chiku. Cˈut chiku nak riqˈuin li Dios nachal la̱ cuanquil, chanqueb. 39 Ut li Jesús quichakˈoc ut quixye reheb: ―Li incˈaˈ useb xnaˈleb nequeˈraj nak ta̱cˈutbesi̱k junak milagro chiruheb, aban ma̱ jun milagro ta̱cˈutbesi̱k chiruheb. Caˈaj cuiˈ li milagro li qui‑ux re laj Jonás, li quicˈutbesi̱c chiruheb junxil, aˈan li ta̱cˈutbesima̱nk chiruheb. 40 Joˈ nak laj Jonás oxib cutan ut oxib kˈojyi̱n quicuan chak saˈ xsaˈ li nimla car, joˈcan ajcuiˈ nak la̱in li Cˈajolbej tincua̱nk oxib cutan ut oxib kˈojyi̱n saˈ li mukleba̱l. 41 Laj Jonás quixchˈolob xya̱lal chiruheb laj Nínive ut queˈyotˈeˈ xchˈo̱l queˈxjal xcˈaˈux. Ut la̱in kˈaxal nim incuanquil chiru laj Jonás ut cuanquin arin saˈ e̱ya̱nk, abanan la̱ex incˈaˈ niquine̱pa̱b. Joˈcan nak eb laj Nínive teˈcuacli̱k chak saˈ xkˈehil li rakba a̱tin e̱rochben ut texjiteb xban nak incˈaˈ nequexpa̱ban. 42 Li ixk li quicuan chokˈ reina saˈ li tenamit li cuan saˈ li sur ta̱cuacli̱k chak saˈ xkˈehil nak ta̱rakekˈ a̱tin saˈ e̱be̱n ut tixye nak cuan e̱ma̱c xban nak incˈaˈ nequexpa̱ban. Aˈan quichal chak toj saˈ xmaril li ruchichˈochˈ chirabinquil lix naˈleb laj Salomón. Ut la̱in kˈaxal cuiˈchic cuan innaˈleb chiru laj Salomón ut cuanquin arin saˈ e̱ya̱nk. Abanan incˈaˈ nequepa̱b li cua̱tin. 43 Li ma̱us aj musikˈej nak ac x‑el riqˈuin junak cui̱nk, nalajnumeˈ saˈ li chaki naˈajej ut yo̱ chixsicˈbal bar ta̱oc chi hila̱nc. Ut ma̱ bar naxtau xnaˈaj. 44 Tojoˈnak naxye saˈ xchˈo̱l: ―La̱in tinsukˈi̱k cuiˈchic riqˈuin li cui̱nk bar quin‑el cuiˈ chak, chan. Ut nak nocoxtau li cui̱nk, chanchan jun li cab ma̱cˈaˈ chic cuan chi saˈ, mesunbil ut cauresinbil re oybeni̱nc. 45 Ut li ma̱us aj musikˈej naxsicˈ cuukub chic chi ma̱us aj musikˈej kˈaxal cuiˈchic numtajenak xma̱usilaleb chiru aˈan. Nequeˈoc chi cua̱nc riqˈuin li cui̱nk. Ut lix naˈleb li cui̱nk aˈan numtajenakak chic xyibal ru chiru nak xcuan chak junxil. Ut joˈcan ajcuiˈ te̱cˈul la̱ex li numtajenak le̱ ma̱usilal.\n46 Ut toj yo̱ ajcuiˈ chi a̱tinac li Jesús riqˈuineb li tenamit nak quicuulac aran lix naˈ rochbeneb li ri̱tzˈin li Jesús. Cuanqueb chirix cab ut teˈraj raj ra̱tinanquileb. 47 Ut jun quiyehoc chak re li Jesús: ―Ka̱cuaˈ, la̱ naˈ ut eb la̱ cui̱tzˈin cuanqueb chirix cab. Teˈraj a̱cua̱tinanquil. 48 Ut li Jesús quixye re: ―¿Ani lin naˈ ut aniheb li cui̱tzˈin nak nequecˈoxla la̱ex?― 49 Ut quixyeˈ li rukˈ cuanqueb cuiˈ lix tzolom ut quixye: ―Aˈineb lin naˈ ut aˈineb li cui̱tzˈin. 50 Chixjunileb li teˈba̱nu̱nk re li naraj lin Yucuaˈ li cuan saˈ choxa, aˈaneb li cui̱tzˈin, aˈaneb li cuanab ut aˈaneb lin naˈ, chan.


Kʼaʼut kikamk li Jesus saʼ qakʼabʼaʼ? (Juan 3:16)\nChanru tqakʼutbʼesi naq naqapaabʼ li Yos?\nAni li tzʼaqal Yos?\nChanru xyuʼamebʼ li keʼwank chaq saʼ li Eden?\nKʼaru kikʼulmank naq keʼxpaabʼ re laj Tza?\nAni kipaabʼank re li Yos naq toj maajiʼ nabʼutʼunk li Ruuchichʼochʼ?\nKʼaru naqatzol chirix li kikʼulmank saʼ li Bʼutʼihaʼ?\nAni tzʼaqal li Jesus?\nKʼaʼut kikamk li Jesus saʼ qakʼabʼaʼ?\nJoqʼe tchʼinaʼusoʼq li Ruuchichʼochʼ?\nKʼaru li osobʼtesink teʼxkʼul li nekeʼpaabʼank re li Yos?\nMa nokoorabʼi li Yos naq nokootijok?\nKʼaru taabʼaanu re naq laajunkabʼal sahaq saʼ xchʼool?\nKʼaru tqabʼaanu re xsahobʼresinkil xchʼool li Yos?\nKʼaru taabʼaanu re naq maajunwa taatzʼeqtaana li Jehobʼa?\nCHAAWIL SAʼ Abua Aja Banjar Cakchiquel (Central) Chiga Chinese Cantonese (Simplified) Congolese Sign Language Dayak Tomun Emberá (Northern) Fang Guambiano Hawu Hehe Inga Jamaican Sign Language Javanese (Eastern) Kabuverdianu Kei Lambya Makaa Manado Malay Manipuri Mnong (Central) Ngiemboon Nivaclé Pamona Pehuenche Pidgin (Cameroon) Quichua (Cañar) Quichua (Salasaca) Q’eqchi’ Sylheti (Bengali) Tetun Belu Ugandan Sign Language Yemba abui abé acholi achí afrikáans akateko albanian sign language albanés alemán alemán de Pensilvania alur amárico angolan sign language arabic (morocco) arabic (tunisia) arhuaco armenio asamés asirio attié aucano azerí azerí (alfabeto cirílico) bajo alemán balinese bassa de camerún bassa de liberia batak (karo) batak (simalungun) batak (toba) baulé becol belize kriol bengalí biak birmano bislama bosnian boulou bushi búlgaro cabilé camboyano catalán cebuano chavacano checo chichewa chino (tradicional) chino cantonés chino simplificado chitonga chitonga (zimbabwe) chiyao chol chontal (tabasco) chopi chuabo chuj cibemba cinamwanga cingalés comoriano de ngazidja congo coreano cree de las llanuras (alfabeto latino) criollo de las seychelles criollo de reunión criollo haitiano criollo mauriciano criollo portugués croata curripaco dagbani dakota damara dangme danés dayak ahe dayak ngaju duala dusun edo efik emberá (catío) endebele de Zimbabue endonga endáu enzema eslovaco esloveno español estonio fante feroés finlandés fiyiano fon francés frisian fulbé de camerún ga galician galés garífuna gaélico escocés georgiano gitonga griego groenlandés guadeloupean creole guahibo guaraní guaraní boliviano guerze guianese creole gujarati guéré hausa herero hiligaynon hindi hmong holandés huichol húngaro iban ibanag ibo ilocano indonesio inglés irlandés ishan islandés isoko italiano iu mien ixil japonés javanese kannada kaonde khana khasi khoekhoegowab kikongo kiluba kiniaruanda kipende kirguís kiribatiano kirundi kisi konkani (alfabeto devanagari) konkani (alfabeto latino) kpelle krio kurdo (alfabeto árabe) kwanyama latgalian lengua de señas argentina lengua de señas boliviana lengua de señas chilena lengua de señas colombiana lengua de señas costarricense lengua de señas ecuatoriana lengua de señas mexicana lengua de señas venezolana lenguaje de señas alemán lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas coreano lenguaje de señas cubano lenguaje de señas danés lenguaje de señas de quebec lenguaje de señas eslovaco lenguaje de señas estonio lenguaje de señas filipino lenguaje de señas finlandés lenguaje de señas francés lenguaje de señas ghanés lenguaje de señas guatemalteco lenguaje de señas holandés lenguaje de señas hondureño lenguaje de señas húngaro lenguaje de señas indio lenguaje de señas italiano lenguaje de señas japonés lenguaje de señas letón lenguaje de señas lituano lenguaje de señas malasio lenguaje de señas malauí lenguaje de señas mozambiqueño lenguaje de señas neozelandés lenguaje de señas nicaragüense lenguaje de señas panameño lenguaje de señas paraguayo lenguaje de señas peruano lenguaje de señas polaco lenguaje de señas portugués lenguaje de señas rumano lenguaje de señas ruso lenie letón lhukonzo lingala lituano loma lomue lovari luganda luo macedonio macua madurés mahoriano (alfabeto latino) malayo malayálam malgache mam mamasa mambue-lungu mangareva maninkakan oriental manyacú mapudungún maratí marquesiano de Hiva Oa marquesiano de Nuku Hiva marshalés maya mopán mayo mayo mazahua mazateco de Huautla medumba mendé mentavái mingreliano mixteco de Tlaxiaco mixteco de guerrero mizo mongol more mískito navajo ngigua de San Marcos Tlacoyalco ngäbere (o guaymí) nias niueano noruego numèè (kwenyii) nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla obolo okpe oriyá otomí del Estado de México otomí del valle del Mezquital paama pangasinán panjabí panjabí (escritura nasta’liq) papiamento de aruba papiamento de curazao persa pidgin de las islas salomón pidgin nigeriano piesnegros pilagá polaco poptí portugués pular purépecha páez quechua ancashino quechua ayacuchano quechua boliviano quechua cuzqueño quichua chibuleo quichua de Chimborazo quichua de Imbabura quichua de Pastaza quichua de Tena rarotongués romaní de Argentina romaní de Macedonia (alfabeto cirílico) romaní de Rumania romaní de macedonia romaní del norte de Grecia romaní del sur de Grecia rumano rungus ruso rutoro salvadoran sign language samoano sango sanguir saramacano sarnami sehwi sena sena shona shuar somalí sranangtongo suajili suati sueco sundanés tahitiano tai talian tamil tandroy tarahumara tayik tetum tigriña tivo tojolabal tongano toraja totonaco tseltal tsonga tsotsil tsuana tupuri turco turcomano twi tyrewuju tzutujil tártaro ucraniano uhobo umbundú urdu uzbek (roman) uzbeko valenciano vascuence vendal vezo vietnamita voru wayuunaiki wolaita xhosa yacouba yaqui yoruba yupí de Alaska central zapotec (villa alta) zapoteco de guevea zapoteco re lachiguiri zulú árabe ñanya\nChaapaabʼ li Yos re naq twanq aayuʼam chi junelik\nLi Jesus kikamk saʼ qakʼabʼaʼ re naq twanq qayuʼam (Juan 3:16)\nOxibʼ kutan xkamik li Jesus naq ebʼ li ixq koleʼxsikʼ saʼ li naʼaj bʼarwiʼ kimuqmank ut inkʼaʼ chik keʼxtaw. Jun li anjel kixye rehebʼ naq li Yos kiwaklesink re chi yoʼyo.\nLi Jesus kixkʼut ribʼ chiruhebʼ li xtzolom.\nLi Jehobʼa kixwaklesi li Jesus saʼ musiqʼej ut kixbʼaanu naq maajunwa chik tkamq. Ebʼ li xtzolom keʼril naq xko saʼ choxa.\nKʼaru naxkʼam chaq li maak? (Romanos 6:23.)\nSaʼ xkʼabʼaʼ li Jesus naru nawank qayuʼam chi junelik (Romanos 5:21).\nLi Yos kixwaklesi chi yoʼyo li Jesus ut kixkʼe choʼq awabʼej (Daniel 7:13, 14)\nLi Jesus kixkʼe li xyuʼam re xkolbʼal li ruuchichʼochʼ (Mateo 20:28). Saʼ xkʼabʼaʼ li Jesus naru tqataw qayuʼam chi junelik.\nLi Jehobʼa kixxaqabʼ li Jesus re naq t-awabʼejinq saʼ xbʼeen li Ruuchichʼochʼ. Ut 144.000 teʼwakliiq wiʼ chik chi yoʼyo re naq teʼawabʼejinq saʼ choxa rikʼin li Jesus saʼ li Xʼawabʼejilal li Yos (Apocalipsis 14:1-3).\nKʼajoʼaq xchʼinaʼusal li Ruuchichʼochʼ naq li Xnimajwal Awabʼejilal li Yos yooq chi awabʼejink; maakʼaʼaq chik li yalok u, li kamsink, li weʼej ut li nebʼaʼil. Sahaqebʼ chik saʼ xchʼool li qas qiitzʼin (Salmo 145:16).\nKʼaru li osobʼtesink tixkʼam chaq li Xʼawabʼejilal li Yos? (Salmo 72.)\nTento naq tootijoq re naq tchalq li Xʼawabʼejilal li Yos (Mateo 6:10).\nTzol kʼaʼut kikamk li Jesus, chirix kʼaru naʼajmank naq tookoleʼq, ut kʼaru yook xbʼaanunkil li Jesus saʼebʼ li qakutan?\nAnihaq li Awabʼej saʼ li Xʼawabʼejilal li Yos, ut kʼaru truuq xbʼaanunkil li awabʼejilal aʼin?\nQajultikaq li xkamik li Jesus


Resil li Santil Hu: Ani Kixtenq'aheb' li xRahab? - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nEB' LI winq a'in wankeb' sa' ch'a'ajkilal, tento naq te'eleliq re naq ink'a' te'kamsiiq. Eb' li winq a'in, eb' aj Israel. Li ixq li yook chi tenq'ank reheb' a'an li xRahab. Li rochoch li xRahab wank chire xnub'aal li tenamit Jerico. Qilaq chanru kik'ulmank a'in.\nAk' okeb' re laj Israel sa' li tenamit Canaan naq laj Josue kixtaqla wiib' li winq ut kixye reheb': ‹Cheeril chaq li ch'och' ut li tenamit Jerico›.\nNaq eb' li wiib' aj Israel ke'wulak sa' li tenamit Jerico, ke'ok sa' rochoch li xRahab. Jun reheb' li poyanam kixye re li awab'ej re Jerico: ‹Chi q'eq ke'ok chaq wiib' laj Israel chi rilb'al li tenamit›. Jo'kan naq li awab'ej kixtaqlaheb' winq sa' rochoch li xRahab. Ut ke'xye re li xRahab: ‹Isiheb' chaq laj Israel sa' laawochoch!› Li xRahab kixmuqeb' li wiib' aj Israel sa' xb'een li rochoch ut kixye: ‹Yal naq ke'k'ulunk wiib' chi winq sa' wochoch, ab'an ink'a' ninnaw aj b'areb'. Xkoheb' naq ak okeb' re xtz'apb'al li rokeb'aal li tenamit. Wi texxik sa' junpaat chirixeb', teetaweb' chaq!› Jo'kan naq eb' li winq koheb' sa' aanil.\nNaq xkoheb' li winq, li xRahab kixye reheb' laj Israel: ‹Laa'in ninnaw naq li Jehob'a tixk'e eere li tenamit a'in. Xqab'i resil naq li Jehob'a kixchaqihob'resi li Kaqi Palaw naq kex'elk chaq Egipto. Ut naq xeekamsi eb' li awab'ej re Sehon ut Og›. Li xRahab kixye ajwi': ‹Laa'in xexintenq'a. Jo'kan naq cheeb'aanu usilal, cheekolaq linna' linyuwa', eb' li was ut eb' li wiitz'in!›\nEb' laj Israel ke'xk'ulub'a li kixye li xRahab, ab'an kiyehe'k re: ‹Taab'ak' jun li kaqi k'aam chiru laab'entaan ut taach'utub' laajunkab'al sa' laawochoch. Naq toochalq xsachb'al li tenamit Jerico ut tqil li k'aam a'in, maa'ani tixkamsi laajunkab'al›. Naq eb' li wiib' chi winq ke'wulak rik'in laj Josue ke'xye re chixjunil li ke'xk'ul chaq sa' li tenamit Jerico.\nB’ar wank rochoch li xRahab?\nAniheb’ li winq wankeb’ sa’ li eetalil? K’a’ut wankeb’ chaq sa’ li tenamit Jerico?\nK’aru kixtaqla xyeeb’al li awab’ej re li xRahab? Chanru kichaq’ok li xRahab?\nChanru kixtenq’aheb’ li wiib’ chi winq li xRahab? K’aru usilal kixpatz’ li xRahab reheb’ li wiib’ chi winq?\nK’aru ke’xye eb’ li winq naq li xRahab kixpatz’ usilal reheb’?\nChaawil li naxye Josué 2:1-24.\nChanru kitz’aqlok ru li kixye li Jehob’a sa’ Éxodo 23:28 naq eb’ laj Israel ke’wulak chi yalok rik’ineb’ laj Jerico? (Jos. 2:9-11.)\nChaawil li naxye Hebreos 11:31.\nChanru kixk’utb’esi li xRahab naq tento kawaq li qapaab’al? (Rom. 1:17; Heb. 10:39; Sant. 2:25.)


Resil li Santil Hu: Kitikla Chaq li Ch'a'ajkilal - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nNAAB'AL li ch'a'ajkilal kichalk sa' xb'eeneb' laj Adan ut x'Eva naq ke'isiik sa' li ch'ina'usil na'ajej. Ke'ok chi k'anjelak chi kaw re naq te'wanq xtzakahemq. Moko ke'ril ta chik chaab'il che', ka'aj chik pim ut k'ix ke'xtaw. Chixjunil a'in ke'xk'ul, xb'aan naq ke'xq'et Raatin li Yos ut ke'xkanab' ajwi' wank cho'q Ramiiw.\nMa nakaanaw k'aru ke'ok xk'ulb'al laj Adan ut x'Eva? Ke'ok chi kamk. Ma jultik aawe naq li Yos kixye reheb' naq te'kamq wi te'xlow ru li che'? Sa' li kutan ajwi' a'an naq ke'xlow ru li che' ke'ok chi kamk. Naq ink'a' ke'xpaab' li Yos ke'xk'utb'esi naq maak'a'eb' xna'leb'.\nMoko wankeb' ta chik laj Adan ut x'Eva sa' li na'ajej Eden naq ke'yo'laak chixjunileb' xkok'al. Jo'kan naq ke'ok chi tiixk ut chi kamk.\nWi laj Adan ut x'Eva ke'xpaab' raj li Yos, a'aneb' ut eb' li ralal xk'ajol saheb' raj sa' xch'ool ut ke'wank raj xyu'am chi junelik sa' Ruuchich'och'. Maa'ani raj kicheeko'k, kiyajerk chi moko kikamk ta raj.\nLi Yos naraj naq twanq qayu'am chi junelik. Naraj naq ch'ina'usaq chixjunil li Ruuchich'och' ut maak'a'aq chik li yajel. Li Yos naraj ajwi' naq chixjunileb' te'wanq cho'q Ramiiw ut te'wanq sa' amiiwil chirib'ileb' rib'. Jo'kan naq twulaq xq'ehil naq li Yos tixb'aanu chixjunil a'in.\nLi x'Eva kixkanab' wank cho'q Ramiiw li Yos. Jo'kan naq sa' rahilal ut raasa ke'yo'laak li ralal xk'ajol. Naab'al li rahilal kixk'ul x'Eva xb'aan naq kixq'et Raatin li Yos.\nNaab'aleb' ralal xk'ajol ke'wank laj Adan ut li x'Eva. Li xk'ab'a' li xb'een ralal a'an aj Cain ut li xkab' aj Abel. Ma nakaanaw, k'aru ke'xk'ul laj Cain ut laj Abel?\nChanru xyu’ameb’ laj Adan ut li x’Eva naq ke’isiik sa’ li Eden?\nK’aru ki’ok xk’ulb’al laj Adan ut x’Eva ut k’a’ut?\nK’a’ut naq ke’ok chi cheekob’k ut chi kamk eb’ li ralal xk’ajol laj Adan ut li x’Eva?\nWi laj Adan ut x’Eva ke’xpaab’ raj li Jehob’a, chan raj ru xyu’ameb’? Ut chan raj ru xyu’ameb’ li ralal xk’ajol?\nK’aru li rahilal kixk’ul x’Eva naq kixq’et Raatin li Yos?\nChanru xk’ab’a’ li xb’een ut li xkab’ ralal laj Adan?\nAniheb’ li kok’al wankeb’ rik’in laj Adan ut x’Eva? (Chaawil li eetalil.)\nChaawil li naxye Génesis 3:16-23 ut 4:1, 2.\nK’aru li ch’a’ajkilal ki’ok xk’ulb’al laj Adan naq li Yos kixtz’eqtaana li ch’och’? (Gén. 3:17-19; Rom. 8:20, 22.)\nSa’ li aatinob’aal Hebreo Eva naraj xyeeb’al: «wank li yu’am». K’a’ut naq xk’ulub’ x’Eva li xk’ab’a’ej a’in? (Gén. 3:20.)\nK’a’ut naq li Jehob’a kiroxloq’iheb’ laj Adan ut li x’Eva usta ke’maakob’k chiru? (Gén. 3:7, 21.)\nChaawil li naxye Apocalipsis 21:3, 4.\nK’aru li maa’usilal taawulaq raj chaawu naq trisi li Yos?


Resil li Santil Hu: Li Jesus Kiwaklesink Kamenaq - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLI CH'INA ixqa'al li chapcho chi ruq' li Jesus wank 12 chihab' re. Rik'in li ch'ina ixqa'al wankeb' ajwi' li xna' xyuwa'. Ma nakaanaw, k'a'ut saheb' sa' xch'ool li xna' xyuwa'?\nAj Jairo xk'ab'a' li xyuwa' li ch'ina ixqa'al. Laj Jairo wank xwankil, ab'an jun ajwi' xrab'in. Sa' jun kutan li ch'ina ixqa'al a'in, kiyajerk ut ink'a' nak'iraak. Jo'kan naq, laj Jairo ut li rixaqil ke'ok xk'a'uxl. Naq laj Jairo kixnaw naq li Jesus nak'irtasink xko chi xsik'b'al.\nLi Jesus wank sa' xyiiheb' li qas qiitz'in naq laj Jairo kiwulak rik'in, kixwiq'ib' rib' ut kixye re: ‹Nim xyajel linrab'in. K'irtasi chaq b'aanu usilal!› Li Jesus kixsume xk'irtasinkil li ch'ina ixqa'al.\nNaq li Jesus ut laj Jairo koheb' chi rilb'al li ch'ina ixqa'al, eb' li qas qiitz'in yookeb' xtik'isinkil rib'. Xb'aan naq te'raj wank chi xk'atq li Jesus. Toja' naq li Jesus kixye: ‹Ani kich'e'ok we?› Li Jesus naxnaw naq kich'ehe'k, xb'aan naq kireek'a naq ki'elk xkawil xmetz'ew. Ma nakaanaw ani kich'e'ok re, li raq' li Jesus? Jun li ixq, li 12 chihab' rokik xyajel. Ab'an naq kixch'e' li Jesus sa' junpaat kik'iraak.\nNaq laj Jairo kiril a'in, kisaho'k sa' xch'ool xb'aan naq kixk'e reetal naq moko ch'a'aj ta chiru li Jesus xk'irtasinkileb' li qas qiitz'in. Toja' naq kichalk jun li winq ut kixye re laj Jairo: ‹Maach'ich'i'i li Jesus, xb'aan naq laarab'in kamenaq chik›. Naq li Jesus kirab'i a'in, kixye re laj Jairo: ‹Matk'oxlak chirix laarab'in!›\nNaq ke'wulak sa' rochoch laj Jairo, eb' li qas qiitz'in raheb' sa' xch'ool ut yookeb' chi yaab'ak. Toja' naq li Jesus kixye reheb': ‹Mexyaab'ak, li ch'ina ixqa'al moko kamenaq ta, yal yook chi wark!› Naq li Jesus kixye a'in, ke'ok xse'enkil xb'aan naq li ch'ina ixqa'al ak kamenaq chik.\nLi Jesus ki'ok sa' xna'aj li ch'ina ixqa'al. Ab'an maa'ani kixkanab' chi ok rik'in, ka'ajwi' oxib' reheb' li tzolom ut li xna' xyuwa' li ch'ina ixqa'al. Li Jesus kixchap chi ruq' li ch'ina ixqa'al ut kixye re: ‹Waklin!› Chirix chik a'an, li ch'ina ixqa'al kiwakli wi' chik chi yo'yo. Naq li ch'ina ixqa'al ki'ajk ru ut ki'ok chi b'eek, k'ajo' naq ke'saho'k sa' xch'ool li xna' xyuwa'.\nLi ch'ina ixqa'al maawa' li xb'een kamenaq li kixwaklesi chi yo'yo li Jesus. Sa' li xb'een sut kixwaklesi li xyum jun li malka'an re li tenamit Nain. Chirix chik a'an kixwaklesi laj Lazaro. Naq li Jesus t-awab'ejinq sa' qab'een tixwaklesi wi' chik chi yo'yo eb' li kamenaq. Nasaho'k sa' qach'ool xnawb'al a'in, pe'yaal?\nAni xk’ab’a’ xyuwa’ li ch’ina ixqa’al li wank sa’ li eetalil? K’a’ut yookeb’ xk’a’uxl li xna’ xyuwa’ li ch’ina ixqa’al?\nK’aru kixb’aanu laj Jairo naq kiwulak rik’in li Jesus?\nK’aru kixk’ul li Jesus naq ki’elk chaq sa’ xyanq li tenamit ut xko chirix laj Jairo? K’aru kixye jun li winq naq laj Jairo yook chaq chi chalk rik’in li Jesus?\nK’a’ut ke’xse’e li Jesus naq kiwulak chi rilb’al li xrab’in laj Jairo?\nK’aru kixb’aanu li Jesus naq ki’ok b’arwi’ wank li ch’ina ixqa’al, li kikamk?\nAniheb’ chik kixwaklesiheb’ wi’ chik chi yo’yo li Jesus ut k’aru naqatzol chirix a’in?\nChaawil li naxye Lucas 8:40-56.\nChanru kixk’utb’esi li Jesus naq chaab’il rik’in li ixq naq kich’ehe’k li raq’? Chanru te’xk’am reheb’ li cheekel winq, li neke’k’amok b’e sa’eb’ li ch’uut, rik’in li Jesus? (Luc. 8:43, 44, 47, 48; Lev. 15:25-27; Mat. 9:12, 13; Col. 3:12-14.)\nChaawil li naxye Lucas 7:11-17.\nNaq tkamq junaq qakomon, chanru tixkawresi qach’ool xnawb’al li kixb’aanu li Jesus naq kikamk li xyum li malka’an re Nain? (Luc. 7:13; 2 Cor. 1:3, 4; Heb. 4:15.)\nChaawil li naxye Juan 11:17-44.\nChanru kixk’utb’esi li Jesus naq moko xutaanal ta yaab’ak chirix junaq kamenaq? (Juan 11:33-36, 38; 2 Sam. 18:33; 19:1-4.)


2 CORINTIOS 7 KEK - Joˈcan ut ex inherma̱n, chixjunil - Bible Gateway\n2 CORINTIOS 7 Kekchi (KEK)\n7 Joˈcan ut ex inherma̱n, chixjunil aˈin yechiˈinbil ke la̱o. Joˈcan nak chikacanabak chixjunil li ma̱usilal li namuxuc ru li katibel ut li ka̱m. Xban nak nakaxucua ru li Dios chikaqˈue kachˈo̱l chi cua̱nc saˈ santilal.\nLaj Pablo quisahoˈ saˈ xchˈo̱l nak queˈxjal xcˈaˈuxeb laj Corinto\n2 Nintzˈa̱ma che̱ru nak choe̱ra. Ma̱cˈaˈ xkaba̱nu e̱re. Ma̱ ani xkaba̱nu raylal re ut ma̱ ani xkapoˈ xchˈo̱l ut ma̱ ani xkabalakˈi. 3 Incˈaˈ xinye aˈin re e̱kˈusbal. Ac xinye e̱re nak junelic nequexinra. Junelic cua̱nkex saˈ inchˈo̱l nak yoˈyo̱kin ut chalen toj saˈ lin camic. 4 Cau inchˈo̱l e̱riqˈuin ut nasahoˈ inchˈo̱l xyebal e̱resilal. Cˈojcˈo inchˈo̱l e̱ban. Usta yo̱quin chixcˈulbal li raylal, abanan kˈaxal sa saˈ inchˈo̱l. 5 Chalen kacˈulunic arin Macedonia ma̱ bar naru nocohilan. Yalak bar nocorahobtesi̱c ut nequeˈraj pletic kiqˈuin. Ut yo̱ ajcuiˈ kacˈaˈux che̱rix la̱ex. 6 Abanan li Dios naxcˈojob xchˈo̱leb li raheb saˈ xchˈo̱l. Ut aˈan quixqˈue xcacuilal kachˈo̱l riqˈuin lix cˈulunic laj Tito. 7 Moco caˈaj cuiˈ ta riqˈuin xcˈulunic laj Tito nak quisahoˈ inchˈo̱l. Riqˈuin ban ajcuiˈ rabinquil nak laj Tito sa saˈ xchˈo̱l e̱riqˈuin. Quixserakˈi ke nak la̱ex te̱raj rilbal cuu ut quixye cue nak xyotˈeˈ e̱chˈo̱l nak xrahoˈ inchˈo̱l e̱ban. Ut quixye ajcuiˈ cue nak niquine̱cˈoxla. Kˈaxal cuiˈchic quisahoˈ inchˈo̱l chirabinquil aˈan. 8 Usta xrahoˈ inchˈo̱l junxil nak xrahoˈ e̱chˈo̱l la̱ex xban li hu quintakla e̱riqˈuin, abanan incˈaˈ nayotˈeˈ inchˈo̱l nak quintakla xban nak ninnau nak junpa̱t ajcuiˈ xrahoˈ e̱chˈo̱l xban. 9 Anakcuan nasahoˈ saˈ inchˈo̱l. Moco xban ta nak xrahoˈ e̱chˈo̱l inban. Riqˈuin ban nak xyotˈeˈ e̱chˈo̱l ut xejal e̱cˈaˈux. Xecuy li raylal aˈan joˈ naraj li Dios. Anakcuan nequetau ru nak moco ra ta xkaba̱nu e̱re. 10 Cui junak narahoˈ xchˈo̱l xban li incˈaˈ us naxba̱nu, li jun aˈan naxtau lix colbal xban nak nayotˈeˈ xchˈo̱l ut naxjal xcˈaˈux joˈ naraj li Dios. Ut ma̱ ani narahoˈ xchˈo̱l xban li colba‑ib. Abanan cui junak narahoˈ xchˈo̱l xban li incˈaˈ us naxba̱nu ut incˈaˈ nayotˈeˈ xchˈo̱l, li jun aˈan incˈaˈ naxtau li colba‑ib. 11 Qˈuehomak retal chanru nak xextenkˈa̱c xban nak xecuy li raylal joˈ naraj li Dios. Quixqˈue xcacuil e̱chˈo̱l saˈ le̱ pa̱ba̱l. Anakcuan nequeraj rilbal cuu ut nequeraj xpatzˈbal xcuybal le̱ ma̱c. Nachal chic e̱joskˈil ut e̱xiu xban li incˈaˈ us li nequeˈxba̱nu li cuanqueb saˈ e̱ya̱nk. Nequeraj nak laj ma̱c teˈxtoj rix lix ma̱queb. Riqˈuin chixjunil aˈin nacˈutun nak la̱ex ma̱cˈaˈ e̱ma̱c riqˈuin li cˈaˈru quicˈulman. 12 Joˈcan ut nak xintzˈi̱ba li hu aˈan incˈaˈ xinba̱nu saˈ xcˈabaˈ li quiba̱nun ma̱usilal chi moco saˈ xcˈabaˈ li quicˈuluc raylal. Xinba̱nu ban re nak chicˈutu̱nk chiru li Dios nak cˈojcˈo e̱chˈo̱l cuiqˈuin. 13 Xban nak xeba̱nu li cˈaˈru xinye e̱re, quicˈojla lin chˈo̱l. Ut kˈaxal cuiˈchic nasahoˈ lin chˈo̱l riqˈuin lix sahil xchˈo̱l laj Tito e̱riqˈuin la̱ex nak xeqˈue xcacuilal xchˈo̱l. 14 Nequenau nak junelic ninye e̱re li xya̱lal. Ut incˈaˈ xincˈut inxuta̱n nak xinye re laj Tito nak la̱ex cha̱bilex xban nak x‑el ajcuiˈ chi ya̱l li cˈaˈru xinye re laj Tito nak xecˈut le̱ cha̱bilal chiru. 15 Ut laj Tito kˈaxal cuiˈchic nequexra nak najulticoˈ re chanru nak xecˈul aˈan saˈ xya̱lal ut xeqˈue xcuanquil nak xeba̱nu li cˈaˈru quixye e̱re. 16 Nacˈojla inchˈo̱l riqˈuin li cˈaˈru nequeba̱nu ut sa inchˈo̱l e̱riqˈuin.


San Lucas 6 KEKNT - Saꞌ jun li hiloba̱l cutan li Jesús - Bible Search\nQueꞌcuechꞌi̱c rixeb lix tzolom li Jesús nak queꞌxsicꞌ ru li trigo saꞌ li hiloba̱l cutan\n1Saꞌ jun li hiloba̱l cutan li Jesús yo̱ chi numecꞌ saꞌ jun si̱r li acui̱mk trigo rochbeneb lix tzolom. Eb lix tzolom queꞌxchꞌot ru li trigo nak yo̱queb chi numecꞌ ut queꞌrisi li rix saꞌ rukꞌeb ut queꞌxcuaꞌ. 2Cuanqueb cuib oxib eb laj fariseo queꞌril nak yo̱queb chixsicꞌbal ru li trigo. Queꞌxye reheb: —¿Cꞌaꞌut nak yo̱quex chixsicꞌbal ru li trigo saꞌ li hiloba̱l cutan? ¿Cꞌaꞌut nak nequeba̱nu li cꞌanjel moco uxc ta naraj saꞌ li hiloba̱l cutan? chanqueb. 3Li Jesús quichakꞌoc ut quixye reheb: —¿Ma ma̱ jun cua e̱rilom saꞌ li Santil Hu li cꞌaꞌru quixba̱nu laj David nak aꞌan ut eb li rochben teꞌtzꞌoca̱k? 4Laj David qui-oc saꞌ li rochoch li Dios ut quixchap li caxlan cua li ac mayejanbil chiru li Dios. Juneseb raj laj tij naru teꞌtzaca̱nk re li caxlan cua aꞌan. Abanan laj David quixcuaꞌ ut quixqꞌue ajcuiꞌ reheb li cuanqueb rochben xban nak teꞌtzꞌoca̱k. 5Ut li Jesús quixye cuiꞌchic reheb: —Joꞌcan nak la̱in li Cꞌajolbej cuan incuanquil chixyebal cꞌaꞌru ta̱uxma̱nk saꞌ li hiloba̱l cutan, chan reheb.\nLi Jesús quixqꞌuirtesi li cui̱nk sic li rukꞌ\n6Saꞌ jun chic li hiloba̱l cutan qui-oc li Jesús saꞌ li cab li nequeꞌxchꞌutub cuiꞌ ribeb laj judío ut quixchꞌolob lix ya̱lal chiruheb li tenamit. Aran cuan jun li cui̱nk sic lix nim ukꞌ. 7Cuanqueb cuib oxib aj fariseo ut aj tzolol chakꞌrab aran. Yo̱queb chirilbal ma tixqꞌuirtesi tana li rukꞌ li cui̱nk aꞌin saꞌ li hiloba̱l cutan re nak naru teꞌxjit li Jesús. 8Li Jesús quixnau cꞌaꞌru yo̱queb chixcꞌoxlanquil. Joꞌcan nak quixye re li cui̱nk li sic rukꞌ: —Cuaclin. Xakab a̱cuib chiruheb, chan. Ut li cui̱nk quicuacli ut quixakli chiruheb. 9Li Jesús quixye reheb: —Cuan cꞌaꞌru nacuaj xpatzꞌbal e̱re. ¿Cꞌaꞌru us xba̱nunquil saꞌ li hiloba̱l cutan? ¿Ma naru xba̱nunquil li us malaj li incꞌaꞌ us? ¿Ma us xcolbal xyuꞌam junak malaj xsachbal? chan reheb. 10Li Jesús quicana chirilbaleb chixju̱nkaleb, ut quixye re li cui̱nk li sic rukꞌ: —Yeꞌ la̱ cuukꞌ, chan. Ut li cui̱nk quixyeꞌ li rukꞌ ut saꞌ ajcuiꞌ li ho̱nal aꞌan quiqꞌuira li rukꞌ. 11Cꞌajoꞌ nak queꞌjoskꞌoꞌ eb laj fariseo ut laj tzolol chakꞌrab, ut queꞌoc chixyebal chi ribileb rib chanru nak teꞌxjit li Jesús.\nLi Jesús quixsicꞌ ruheb li cablaju chi apóstol\n12Saꞌ jun li cutan co̱ li Jesús chi tijoc saꞌ xbe̱n jun li tzu̱l. Quixnumsi li kꞌojyi̱n chi tijoc chiru li Dios. 13Nak ac xsake̱u quixbokeb lix tzolom ut quixsicꞌ ruheb li cablaju saꞌ xya̱nkeb ut quixqꞌueheb chokꞌ apóstol. Aꞌaneb aꞌin li apóstol li quixsicꞌ ruheb: 14laj Simón li quixqꞌue ajcuiꞌ Pedro chokꞌ xcꞌabaꞌ; laj Andrés li ri̱tzꞌin laj Pedro; laj Jacobo; laj Juan; laj Felipe; laj Bartolomé; 15laj Mateo; laj Tomás; laj Jacobo li ralal laj Alfeo; laj Simón li nequeꞌxye ajcuiꞌ Zelote re; 16laj Judas li ri̱tzꞌin laj Jacobo ut laj Judas Iscariote li quikꞌaxtesin re li Jesús mokon saꞌ rukꞌeb li xicꞌ nequeꞌiloc re.\nLi Jesús quixqꞌuirtesi nabaleb li cristian\n17Li Jesús quicube saꞌ li tzu̱l rochbeneb lix tzolom ut quicana saꞌ jun naꞌajej takꞌa ru rochbeneb lix qꞌuialeb chic lix tzolom ut li qꞌuila tenamit li queꞌchal chak saꞌ eb li tenamit Judea ut Jerusalén. Ut cuan ajcuiꞌ li queꞌchal saꞌ eb li tenamit li cuanqueb chire li palau joꞌ Tiro ut Sidón. Quilajeꞌchal re nak teꞌrabi li cꞌaꞌru tixye li Jesús ut re ajcuiꞌ nak li Jesús tixqꞌuirtesiheb li yaj. 18Ut quixqꞌuirtesiheb ajcuiꞌ li cuanqueb ma̱us aj musikꞌej riqꞌuineb. 19Ut li qꞌuila tenamit teꞌraj xchꞌeꞌbal li Jesús re nak teꞌqꞌuirtesi̱k. Aꞌan naxqꞌuirtesiheb riqꞌuin lix cuanquilal. 20Ut li Jesús quirileb lix tzolom ut qui-oc chixyebal: —Us xak e̱re la̱ex li nebaꞌex, xban nak cuanquex chic rubel xcuanquil li Dios. 21Us xak e̱re la̱ex li textzꞌoca̱k anakcuan xban nak ta̱cꞌojoba̱k e̱chꞌo̱l. Us xak e̱re la̱ex li yo̱quex chi ya̱bac anakcuan xban xrahil e̱chꞌo̱l xban nak saꞌ jun cutan texseꞌek xban xsahil e̱chꞌo̱l. 22Us xak e̱re la̱ex nak xicꞌ tex-ilekꞌ saꞌ incꞌabaꞌ la̱in li Cꞌajolbej. Us xak e̱re la̱ex nak tex-isi̱k saꞌ xya̱nkeb ut texhobekꞌ saꞌ incꞌabaꞌ la̱in ut ta̱yehekꞌ e̱re nak incꞌaꞌ us e̱naꞌleb. 23Chisahokꞌ saꞌ e̱chꞌo̱l nak teꞌxba̱nu e̱re chi joꞌcan. Chicꞌojla̱k e̱chꞌo̱l xban nak cuan jun le̱ kꞌajca̱munquil riqꞌuin li Dios saꞌ choxa. Joꞌcan ajcuiꞌ nak queꞌxtzꞌekta̱na eb li profeta junxil eb lix xeꞌto̱nil xyucuaꞌeb li tenamit aꞌin. 24Abanan, la̱ex li biomex raylal cha̱lel saꞌ e̱be̱n xban nak ac xecꞌojob e̱chꞌo̱l arin saꞌ ruchichꞌochꞌ. 25Raylal cha̱lel saꞌ e̱be̱n la̱ex li cuan nabal cꞌaꞌru e̱re xban nak ta̱cuulak xkꞌehil nak ma̱cꞌaꞌ chic cua̱nk e̱re re textzaca̱nk. Raylal cha̱lel saꞌ e̱be̱n la̱ex li nequexseꞌec anakcuan xban xsahil e̱chꞌo̱l xban nak mokon texya̱bak xban xrahil e̱chꞌo̱l. 26Raylal cha̱lel saꞌ e̱be̱n la̱ex li naqꞌueheꞌ e̱lokꞌal arin saꞌ ruchichꞌochꞌ xbaneb li tenamit. Joꞌcaꞌin ajcuiꞌ nak queꞌqꞌueheꞌ xlokꞌal eb li profeta aj balakꞌ xbaneb le̱ xeꞌto̱nil yucuaꞌ.\nCherahakeb li xicꞌ nequeꞌiloc e̱re\n27Ut la̱ex li yo̱quex chi abi̱nc re li yo̱quin chixyebal, cheqꞌuehak retal li tinye e̱re. Cherahakeb li xicꞌ nequeꞌiloc e̱re. Ut cheba̱nuhak usilal reheb li nequeꞌtzꞌekta̱nan e̱re. 28Chetzꞌa̱ma̱k rusilal li Dios saꞌ xbe̱neb li nequeꞌma̱usilan e̱re. Ut chextijok ajcuiꞌ chirixeb li nequeꞌhoboc e̱re. 29Cui ani ta̱sacꞌok xnakꞌ a̱cuu, qꞌue li jun pacꞌal re, re tixsacꞌ. Cui ani ta̱raj xmakꞌbal la̱ chaque̱t, qꞌue ajcuiꞌ la̱ cami̱s re. 30Li ani tixtzꞌa̱ma cꞌaꞌru re a̱cue, qꞌue re. Ut cui ani tixmakꞌ cꞌaꞌru a̱cue cha̱cuu, ma̱patzꞌ chic re̱kaj re. 31Cui la̱ex te̱raj nak cha̱bilakeb le̱ ras e̱ri̱tzꞌin e̱riqꞌuin, cha̱bilakex ajcuiꞌ la̱ex riqꞌuineb aꞌan. 32Cui caꞌaj cuiꞌ li ani narahoc e̱re nequera, ma̱cꞌaꞌ xjalanil li yo̱quex chixba̱nunquil, riqꞌuin li nequeꞌxba̱nu li ma̱jiꞌ nequeꞌpa̱ban xban nak caꞌaj cuiꞌ li ani narahoc reheb nequeꞌxra. 33Cui caꞌaj cuiꞌ li nequeꞌba̱nun usilal e̱re, nequeba̱nu usilal reheb, ma̱cꞌaꞌ xjalanil li yo̱quex chixba̱nunquil riqꞌuin li nequeꞌxba̱nu li ma̱jiꞌ nequeꞌpa̱ban. Xban nak caꞌaj cuiꞌ li ani naba̱nun usilal reheb nequeꞌxba̱nu usilal re. 34Cui la̱ex nequetoꞌoni tumin caꞌaj cuiꞌ reheb li nequenau nak teꞌxqꞌue re̱kaj, ma̱cꞌaꞌ xjalanil li yo̱quex chixba̱nunquil riqꞌuin li nequeꞌxba̱nu li toj ma̱jiꞌ nequeꞌpa̱ban xban nak nequeꞌxtoꞌoni tumin caꞌaj cuiꞌ reheb li nequeꞌxnau nak teꞌxqꞌue re̱kaj. 35Joꞌcan ut nak cherahakeb li ani xicꞌ nequeꞌiloc e̱re. Cheba̱nuhak usilal reheb. Ut cheqꞌuehak chi toꞌ re li cꞌaꞌru tixpatzꞌ e̱re chi incꞌaꞌ te̱roybeni re̱kaj. Cui te̱ba̱nu aꞌan, kꞌaxal nim le̱ kꞌajca̱munquil li ta̱qꞌuehekꞌ e̱re ut la̱exak li ralal xcꞌajol li nimajcual Dios. Aꞌan kꞌaxal nim xcuyum saꞌ xbe̱neb li incꞌaꞌ useb xnaꞌleb li incꞌaꞌ nequeꞌxnau bantioxi̱nc. 36Chex-uxta̱na̱nk biꞌ u xban nak le̱ yucuaꞌ cuan saꞌ choxa na-uxta̱nan u. 37Mextzꞌiloc a̱tin chirixeb le̱ ras e̱ri̱tzꞌin re nak li Dios incꞌaꞌ ta̱tzꞌilok a̱tin che̱rix la̱ex. Me̱tzꞌekta̱na le̱ ras e̱ri̱tzꞌin re nak li Dios incꞌaꞌ textzꞌekta̱na la̱ex. Checuyak xma̱queb le̱ ras e̱ri̱tzꞌin re nak li Dios tixcuy e̱ma̱c la̱ex. 38Chesi cꞌaꞌru re le̱ ras e̱ri̱tzꞌin ut li Dios tixqꞌue re̱kaj e̱re. Tixqꞌue re̱kaj e̱re chi nabal chiru li xeqꞌue la̱ex. Tixqꞌue chi nujenak li bisleb, chi yo̱k chi pajecꞌ xban nak kꞌaxal cuiꞌchic nabal li tixqꞌue e̱re. Riqꞌuin li bisleb li texbisok cuiꞌ la̱ex, aꞌan ajcuiꞌ li ta̱bisekꞌ cuiꞌ li ta̱qꞌuehekꞌ e̱re, chan. 39Li Jesús quixye li jaljo̱quil ru a̱tin aꞌin reheb li tenamit ut quixye: —Junak mutzꞌ, ¿Ma naru ta biꞌ tixcꞌut xbe junak chic mutzꞌ? ¿Ma incꞌaꞌ ta biꞌ saꞌ cuibal teꞌtꞌanekꞌ saꞌ jul xban nak mutzꞌeb? 40Ma̱ jun aj tzolonel naxkꞌax xcuanquil laj tzolol re. Abanan nak acak xtzol rib chi tzꞌakal, tixtau ajcuiꞌ xcuanquil laj tzolol re. 41¿Cꞌaꞌut nak nacaqꞌue retal li cꞌaj cheꞌ cuan saꞌ xnakꞌ ru la̱ cuas a̱cui̱tzꞌin ut incꞌaꞌ nacaqꞌue retal li tzꞌamba cuan saꞌ xnakꞌ a̱cuu la̱at? 42¿Chanru nak ta̱ye re la̱ cuas a̱cui̱tzꞌin, “Cuisihak li cꞌaj cheꞌ saꞌ xnakꞌ a̱cuu”, nak toj cuan li tzꞌamba saꞌ xnakꞌ a̱cuu la̱at? At aj caꞌ pacꞌal u, xbe̱n cua isi li tzꞌamba cuan saꞌ li xnakꞌ a̱cuu la̱at, re nak tat-ilok chi tzꞌakal re risinquil li cꞌaj cheꞌ cuan saꞌ xnakꞌ ru la̱ cuas a̱cui̱tzꞌin. 43Joꞌcan ajcuiꞌ riqꞌuin li cheꞌ. Cui cha̱bil junak cheꞌ, cha̱bil ajcuiꞌ li ru naru̱chin. Ut cui incꞌaꞌ us li cheꞌ, li ru li naru̱chin incꞌaꞌ ajcuiꞌ us. Li cha̱bil cheꞌ incꞌaꞌ naru naru̱chin li incꞌaꞌ us, chi moco li cheꞌ incꞌaꞌ us naru naru̱chin li us. 44Ut riqꞌuin li ru naru̱chin nanauman ru li cheꞌ. Li tun qꞌuix incꞌaꞌ naru naru̱chin li higos chi moco li qꞌuix naru naru̱chin li uvas. 45Joꞌcan ajcuiꞌ riqꞌuin li cristian. Li ani cha̱bil, cha̱bil ajcuiꞌ lix yehom xba̱nuhom xban nak cuan li cha̱bilal riqꞌuin. Ut li ani incꞌaꞌ cha̱bil, incꞌaꞌ cha̱bil lix yehom xba̱nuhom xban nak ma̱cꞌaꞌ li cha̱bilal riqꞌuin. Riqꞌuin li ra̱tin li junju̱nk nacꞌutun chanru li ra̱m. 46¿Cꞌaꞌut nak nequeye, “Ka̱cuaꞌ, Ka̱cuaꞌ” cue cui incꞌaꞌ nequeba̱nu li cꞌaꞌru ninye? 47Joꞌcan nak li ani na-abin re li cua̱tin ut naxba̱nu li cꞌaꞌru ninye, li jun aꞌan tinjuntakꞌe̱ta riqꞌuin jun li cui̱nk quixyi̱b li rochoch. 48Quixbec chi cham ut quixqꞌue li cimiento saꞌ xbe̱n li pec. Quichal li hab ut quibutꞌir li nimaꞌ. Coxsacꞌ rib li haꞌ chiru li cab ut incꞌaꞌ quirecꞌasi li cab saꞌ xnaꞌaj xban nak yi̱banbil chi us saꞌ xbe̱n pec. 49Ut li ani na-abin re li cua̱tin ut incꞌaꞌ naxba̱nu li cꞌaꞌru ninye, li jun aꞌan tinjuntakꞌe̱ta riqꞌuin li cui̱nk li quixyi̱b li rochoch saꞌ xbe̱n chꞌochꞌ ut incꞌaꞌ quixbec xnaꞌaj lix cimiento. Nak quibutꞌir li nimaꞌ, li haꞌ coxsacꞌ rib chiru li cab. Quitꞌaneꞌ li cab ut quisach chi jun aj cua, chan li Jesús reheb.


Mt 1 | QQC Bible | YouVersion\nI. XYO'LAJIK UT XCH'INA'ALIL LI JESUS (1,1—2,23)\nA'aneb' a'in li xxe' xtoonal li Jesus\n1Li Jesus, li Kriist, a'an ralal laj David ut ralal laj Abrahán. A'aneb' a'in li xxe' xtoonal.\n2Laj Abrahán a'an chaq xyuwa' laj Isahak, laj Isahak a'an xyuwa' laj Jakob, laj Jakob a'an xyuwa' laj Judá jo'wi' eb' li riitz'in. 3Laj Judá kiwank wiib' li ralal rik'in lix Tamar, a'aneb' laj Fares ut laj Será; laj Fares a'an xyuwa' laj Esrón, laj Esrón a'an xyuwa' laj Aram, 4laj Aram a'an xyuwa' laj Aminadab, laj Aminadab a'an xyuwa' laj Najsón, laj Najsón a'an xyuwa' laj Salmón, 5laj Salmón kiwank ralal rik'in lix Rajab, a'an laj Bohos; laj Bohos kiwank ralal rik'in lix Rut, a'an laj Obed; laj Obed a'an xyuwa' laj Jesé, 6laj Jesé a'an xyuwa' laj David li awab'ej.\nLaj David kiwank ralal rik'in li rixaqil laj Urías, a'an laj Salomón. 7Laj Salomón a'an chaq xyuwa' laj Robohán, laj Robohán a'an xyuwa' laj Abías, laj Abías a'an xyuwa' laj Asaf, 8laj Asaf a'an xyuwa' laj Josafat, laj Josafat a'an xyuwa' laj Jorán, laj Jorán a'an xyuwa' laj Osías, 9laj Osías a'an xyuwa' laj Jotam, laj Jotam a'an xyuwa' laj Ajás, laj Ajás a'an xyuwa' laj Esekías, 10laj Esekías a'an xyuwa' laj Manasés, laj Manasés a'an xyuwa' laj Amón, laj Amón a'an xyuwa' laj Josías, 11laj Josías a'an xyuwa' laj Jekonías jo'wi' xyuwa'eb' li riitz'in, a' naq ke'k'ame'k Babilonia.#1,11 A'an kik'ulmank naq eb' laj Judá ke'k'ame'k sa' li tenamit Babilonia, sa' li chihab' 587, sa' li Najter Chaq'rab'.\n12Ut chirix naq ke'k'ame'k aran Babilonia, laj Jekonías kiwank ralal, a'an laj Saletiel. Laj Salatiel a'an chaq xyuwa' laj Sorobabel, 13laj Sorobabel a'an xyuwa' laj Abiud, laj Abiud a'an xyuwa' laj Eliakín, laj Eliakín a'an xyuwa' laj Asor, 14laj Asor a'an xyuwa' laj Sadok, laj Sadok a'an xyuwa' laj Akim, laj Akim a'an xyuwa' laj Eliud, 15laj Eliud a'an xyuwa' laj Elehasar, laj Elehasar a'an xyuwa' laj Matán, laj Matán a'an xyuwa' laj Jakob. 16Laj Jakob a'an xyuwa' laj José, li xb'eelom lix María li kiyo'laak wi' li Jesus, a' li Kriist xk'ab'a'.\n17Jo'kan utan, li xk'ihaleb' li xxe' xtoonal li Jesus chalen chaq rik'in laj Abrahán toj rik'in laj David, kaalaju xteepaleb' riyajil li tenamit. Ut chalen wi' chik rik'in laj David toj rik'ineb' li ke'k'ame'k aran Babilonia, kaalaju xteepaleb' riyajil li tenamit. Ut chalen rik'ineb' li ke'k'ame'k Babilonia toj rik'in li Kriist,#1,17 Kriist sa' griego naraj naxye: Yulb'il xb'aan li Yos, sik'b'il ru, xaqab'anb'il xwankil xb'aan li Yos. Sa' hebreo Mesiiy nayeemank re. Sa' li Najter Chaq'rab' eb' li awab'ej neke'yule'k rik'in aseeyt naq neke'ok chi awab'ejil (cf. 1 S 10,1; 16,1-13). Jo'kan naq li Jesus a'an li Kriist, li yulb'il rik'in Santil Musiq'ej, li sik'b'il ru chi k'anjelak cho'q aj Kolonel ut xaqab'anb'il xwankil xb'aan li Yos. kaalaju xteepaleb' riyajil li tenamit.\nXyo'lajik li Jesus\n18Li xyo'lajik li Jesus, li Kriist, jo'ka'in naq kiwank: ak tz'aamanb'il lix María, li xna' li Jesus, xb'aan laj José ut toj maji'aq naq'axonk rik'in, kikanaak sa' yu'am xb'aan li Santil Musiq'ej. 19Laj José, li xb'eelom, a'an jun li winq tiik xch'ool; ink'a' kiraj xsachb'al xloq'al lix María, jo'kan naq kiraj raj xkanab'ankil sa' muqmu.\n20Ut naq ak k'uub'k'u sa' xch'ool xb'aanunkil a'in, li x'ánjel li Qaawa' kixk'ut rib' chiru sa' xmatk' ut kixye: “José, ralalat laj David, matk'oxlak chi xk'amb'al lix María cho'q aawixaqil, xb'aan naq li siyajenaq rik'in a'an re li Santil Musiq'ej. 21Taawanq jun xk'uula'al ut Jesus#1,21 Sa' hebreo Jesus naraj naxye: li Qaawa' nakolok. taak'e cho'q xk'ab'a', xb'aan naq tixkol li xtenamit chiru li xmaakeb'”.\n22Chixjunil a'an kik'ulmank re naq kitz'aqlok ru li yeeb'il chaq xb'aan li Qaawa' chi xtz'uumal re li propeet:\n23“K'ehomaq reetal, li tuq'ixq taawanq sa' yu'am,\ntaarala jun li k'uula'al,\nut Emmanuel te'xk'e cho'q xk'ab'a'”#1,23 Is 7,14.\n(chi jalb'il ru naraj naxye: “Li Yos qik'in”).\n24Naq ki'ajk ru laj José sa' xmatk', kixb'aanu jo' kitaqlaak wi' xb'aan li x'ánjel li Qaawa', ut kixk'am lix María cho'q rixaqil. 25Ut chi ink'a' kiwank rik'in, lix María kirala jun xk'uula'al, Jesus kik'ehe'k cho'q xk'ab'a'.